SaS: Tisíce exekúcií sú dôsledkom hrubého zlyhania štátu a vlád Roberta Fica

BRATISLAVA. Tisíce prípadov exekúcií sú podľa opozičnej strany Sloboda a Solidarita (SaS) zlyhaním štátu a jednotlivých vlád Roberta Fica (Smer-SD). Liberáli to uvádzajú vo svojom stanovisku, ktoré agentúre SITA poskytla ich hovorkyňa Katarína Svrčeková. „Obrovskú zodpovednosť za daný stav nesú súdy, ktoré zlyhali v tom, že uznali veriteľom pohľadávky, ktoré spĺňajú skutkovú podstatu trestného činu úžery podľa Trestného zákona,“ uviedol v oficiálnom stanovisku strany poslanec Národnej rady SR Alojz Baránik. Dodal, že v mnohých prípadoch ide o zneužitie ľudí rôznymi finančnými firmami, ktoré profitovali z ich nevedomosti.„V mnohých prípadoch totiž došlo k tomu, že rôzne pokútne pôžičkové firmy zneužili tieseň, neskúsenosť, rozumovú slabosť alebo rozrušenie a poskytli ľuďom pôžičky s absolútne neprimeranými podmienkami a sankciami," doplnil Baránik. Podľa opozičnej strany je súčasná situácia neakceptovateľná. Žiadajú premiéra Fica, aby vytvoril v súdnictve podmienky, na základe ktorých by bolo možné postupovať pri obdobných pôžičkách podľa Trestného zákona. Liberáli sa tiež domnievajú, že práve pochybné požičiavanie peňazí je dôvodom na rozsiahle policajné vyšetrovanie.„Exekučná amnestia nemá byť populistickou agitkou na ťarchu ľudí, ktorí si disciplinovane plnia svoje záväzky a budú len nechápajúco krútiť hlavami, že úžera a nezodpovedné zadlžovanie majú na Slovensku od štátu zelenú. Exekučná amnestia má byť v prvom rade aktom spravodlivosti,“ uzavreli predstavitelia SaS. Pripravovaná exekučná amnestia bude veľkou témou na prelome januára a februára tohto roka, keď by mal rezort spravodlivosti zverejniť podrobnosti o opatreniach na zníženie 3,7 milióna exekučných konaní.


Rozpočet podľa Beblavého nerieši kľúčové problémy

Namiesto toho sa štát podľa Beblavého rozhodol, že peniaze treba stiahnuť od pracujúcich ľudí.

BRATISLAVA. Rozpočet verejnej správy na nasledujúce tri roky zverejnený Ministerstvom financií SR nerieši podľa poslanca Miroslava Beblavého kľúčové problémy Slovenska. Za kľúčové problémy považuje lepší život pre pracujúcich ľudí, pre mladé rodiny a investície do našej budúcnosti. “Plánované kľúčové čísla pre ľudí sú v budúcom roku skôr horšie ako lepšie, než je to tento rok. Či už hovoríme o hrubých mzdách, zamestnanosti alebo aj spotrebe domácností,“ skonštatoval Beblavý. Výber dane z príjmov právnických osôb podľa Beblavého dlhodobo klesá. “Podnikatelia sa rozhodli, že nebudú ovcami tejto vlády a prestali platiť dane a podľa všetkého s tým štát nevie nič urobiť,“ skonštatoval Beblavý. Namiesto toho sa štát podľa neho rozhodol, že peniaze treba stiahnuť od pracujúcich ľudí. Zamestnanci budú budúci rok platiť o 700 mil. eur viac na daniach a odvodoch.Neustále sa podľa Beblavého zvyšuje aj daňové a odvodové zaťaženie ľudí, pretože nezdaniteľné minimum a iné položky sa buď nezvyšujú vôbec, alebo sa zvyšujú minimálne. Ako pokračoval poslanec Jozef Mihál, zlou daňovou a odvodovou politikou v mnohých prípadoch väčšiu časť navýšenia miezd zhltne štát v podobe daní a vyšších odvodov. “Vyššie nominálne príjmy, vyššie minimálne mzdy a podobne neostanú v peňaženkách pracujúcich ľudí, ale dostane ich štát v podobe vyšších daňových a odvodových príjmov. Takáto politika je škodlivá,“ poznamenal Mihál.Mihál však pozitívne vníma zvýšenie rozpočtu na sociálne služby, na zariadenia pre starších ľudí a ZŤP. Na druhej strane sa mu ale nepáči, že vyšší rozpočet na sociálne služby ide len pre starších, ale vôbec nerieši napríklad rozvoj detských jaslí. Súkromní zriaďovatelia jaslí budú podľa neho diskriminovaní aj naďalej. “Všimnime si napríklad, ako sa rozpočtujú prostriedky na rodinnú politiku. Paradoxné je, že rozpočet v rámci prídavkov na deti klesá medziročne. Nie že by stúpli tieto výdavky aspoň symbolicky, ale oni klesajú. Ministerstvo práce to odôvodňuje tým, že klesá počet detí,“ poznamenal Mihál. Pokiaľ ide o výdavky verejných financií, tam Beblavý vníma dva zásadné problémy. Príkladom mrhania štátneho rozpočtu je podľa neho to, že veľmi výrazne rastú výdavky na zdravotníctvo o 7,7 % v budúcom roku, plus sa bude zdravotníctvo ešte oddlžovať. “Zdravotníctvo je samozrejme veľmi dôležité, ale problémom zdravotníctva je spôsob míňania peňazí,“ skonštatoval Beblavý. Vláda zároveň podľa neho nie je ochotná investovať do školstva.Štát by mal v budúcom roku podľa nového znenia návrhu rozpočtu verejnej správy hospodáriť s rozpočtovým schodkom 1,973 mld. eur. Celkové príjmy sa rozpočtujú na úrovni 13,983 mld. eur a výdavky by mali dosiahnuť 15,956 mld. eur. Podľa návrhu klesne deficit verejných financií v roku 2018 po prvýkrát pod hranicu jedného percenta hrubého domáceho produktu (HDP). Cieľom je dosiahnutie vyrovnaného hospodárenia najneskôr v roku 2020. V roku 2018 počíta rezort financií so schodkom verejných financií na úrovni 0,83 % HDP.


V rakúskom Innsbrucku našli dve ženské mŕtvoly

Je možné, že ide o  majiteľky bytu, ktoré žili podľa dostupných informácií mimoriadne nenápadne a prakticky sa zdržiavali stále v byte.

INNSBRUCK. Mŕtve telá dvoch žien v pokročilom štádiu rozkladu našli vo štvrtok popoludní v byte v štvrti Mariahilf v Innsbrucku, sídelnom meste rakúskej spolkovej krajiny Tirolsko. Hovorca polície potvrdil, že zatiaľ nie je možné stanoviť príčinu úmrtia zosnulých, preto bola nariadená súdna pitva. Je možné, že ide o obe majiteľky bytu, ktoré žili podľa dostupných informácií mimoriadne nenápadne a prakticky sa zdržiavali stále v byte. Vyšetrovanie prípadu je v plnom prúde, s ďalšími informáciami sa ráta však až v piatok.


Repliku pomníka Židom umiestnili pred dom nemeckého politika

Höcke vyhlásil, že Nemci sú jediný národ na svete, ktorý si umiestnil do srdca hlavného mesta pomník hanby.

ERFURT. Nemeckí umelci postavili v stredu repliku berlínskeho Pomníka zavraždeným Židom Európy a umiestnili ju pred dom krajne pravicového politika Björna Höckeho, ktorý pred časom originál nazval "pomníkom hanby". Höcke - bývalý učiteľ dejepisu, ktorý je najvyšším predstaviteľom pravicovo-populistickej strany Alternatíva pre Nemecko (AfD) v spolkovej krajine Durínsko - vyvolal v januári vlnu pobúrenia. Odsúdil totiž berlínsky pamätník obetí holokaustu a vyjadril presvedčenie, že v porovnaní so zverstvami z éry národného socializmu si Nemci nedostatočne pripomínajú pozitívne stránky svojich dejín, pripomenula agentúra DPA. "Nemci sú jediným národom na svete, ktorý si umiestnil do srdca hlavného mesta pomník hanby," povedal Höcke vtedy na margo pomníka svojim stúpencom v Drážďanoch. Skupina nemeckých umelcov a aktivistov známa pod menom Zentrum für politische Schönheit (Centrum pre politickú krásu) reagovala na politikove slová v stredu tým, že pred jeho domom v meste Bornhagen v Durínsku postavila zmenšenú repliku berlínskeho pomníka obetiam holokaustu, pozostávajúceho z betónových kvádrov. Inštalácia bola financovaná prostredníctvom crowdfundingu, teda vďaka malým finančným príspevkom od veľkého množstva darcov. Pomocou nich umelci do niekoľkých hodín vyzbierali 51-tisíc eur. Uviedli však, že ak sa im podarí splniť stanovený cieľ - 55-tisíc eur, ponechajú repliku pomníka na mieste nasledujúcich päť rokov.


Súd zamietol návrh na rozpustenie Kotlebovej strany (minúta po minúte)

Minúta po minúte

Komentár šéfredaktorky

Komentár Kepplovej

Odôvodnenie rozhodnutia

Celý verdikt

Čižnárova žaloba

Reakcie

Karikatúra

Znenie žaloby

13:38 Minútu po minúte sme ukončili. Ďakujeme za pozornosť. 13:20 Za rozsudkom súdu je aj slabá argumentácia prokuratúry. Tvrdí to odborník na extrémizmus z organizácie Globsec Daniel Milo. Podľa neho nebol výkon zástupcov Generálnej prokuratúry na verejnom prejednávaní žaloby začiatkom apríla príliš presvedčivý. "Nebol som jediný, kto ohodnotil výkon zástupcov Generálnej prokuratúry ako nie príliš presvedčivý. Stále som však dúfal, že samotný návrh, na ktorom prokuratúra pracovala niekoľko mesiacov, bude dostatočne odôvodnený a podložený napríklad aj o judikatúru ESĽP v podobných prípadoch ako Vona vs.Maďarsko," uviedol. Problémom obžaloby boli podľa Daniela Mila argumenty týkajúce sa referenda o členstve v Európskej únii a NATO, ktoré chce Kotlebova strana uskutočniť. Milo vyčíta aj argumentáciu neprávoplatnými rozhodnutiami v trestných veciach týkajúcich sa členov ĽSNS. Dodal, že rozsudok nie je dôkazom o bezmocnosti inštitúcií, ktoré by mali chrániť demokraciu. Je skôr o kvalite a pripravenosti jednotlivých zložiek. 12:50 Minister spravodlivosti Gábor Gál rozhodnutie rešpektuje. V statuse na facebooku však zdôraznil, že ĽSNS je preňho od začiatku stranou, ktorá síce sofistikovanejšie ako v minulosti, ale stále vykazuje prvky fašizmu. "Pre spoločnosť je to veľmi nebezpečné a je mi ľúto po rôznych prieskumoch preferencií, že sa ľudia nepoučili a zabudli na nie tak dávnu minulosť," píše. Vyjadril sa i k slovám Kotlebu, ktorý kritizoval jeho účasť na tichom proteste proti fašizmu a tvrdil, že minister sa snažil ovplyvňovať rozhodnutie súdu. "K protestujúcim som išiel v čase, keď rozsudok už bol napísaný a nakoniec Najvyšší súd ĽSNS nerozpustil. Súdy sa ovplyvniť nedajú a ja som takú snahu nikdy nemal," dodal. 12:44 Pre nesúhlas s rozsudkom už antifašistické organizácie avizujú protest. Ako informovali na facebooku, podujatie pod názvom Antifašistická mobilizácia sa bude konať vo štvrtok 2. mája na bratislavskom Námestí SNP od 18:00. Najvyšší súd svojím rozhodnutím podľa organizátorov oficiálne legitimizoval fašistické tendencie v spoločnosti. "Uvedomujeme si, že demonštrácie sú najmä symbolickou záležitosťou, je však potrebné, aby sa široká verejnosť spojila a ukázala, že sme pripravení postaviť sa fašistom do cesty pri ich hnedom pochode inštitúciami," uviedli organizátori. 12:36 Lídra SaS Richarda Sulíka rozhodnutie o nerozpustení ĽSNS neprekvapuje, nevidel dostatočné dôvody na rušenie tejto strany. Poraziť ju podľa neho treba v politickej súťaži, a to "konceptmi, programom, ľuďmi, skúsenosťami". Sulík kritizoval v tejto súvislosti Čižnára. "Iniciatívu Čižnára považujem za vyslovene hlúpu a škodlivú. Mal by sa venovať rozumnejším veciam, mal by naháňať mafiánov, možno si pohovoriť so svojím kolegom Kováčikom, aby prestal zametať všetky kauzy. Takto akurát naháňa ďalších sympatizantov strane Mariana Kotlebu, s ktorými bytostne nesúhlasíme," vyhlásil Sulík. Šéf SaS tiež pripomenul, že s ĽSNS odmietol prípadnú koaličnú spoluprácu. "Má vo svojich radoch členov, ktorí tvrdia, že holokaust sa nestal, Hitler vojnu nezačal, šesť miliónov mŕtvych Židov je rozprávka. To sú skrátka ľudia, ktorí to nemajú v hlave dostatočne usporiadané na to, aby mohli robiť politiku." 12:31 Kotleba na tlačovke nevylúčil, že by v prípade zvolenia reprezentantov ĽSNS do europarlamentu spojil sily v Bruseli s maďarským Fideszom. 12:16 Na otázku, či by si po parlamentných voľbách sadol za spoločný rokovací stôl so Smerom, Kotleba odpovedal len nepriamo. "Musíme sa po parlamentných voľbách pozrieť na to, aké bude rozloženie síl. Počkajme si na voľby, potom riešme otázky, kto by podporil piliere nášho programu," povedal Kotleba. Skritizoval tiež, že na tichom proteste proti fašizmu, ktorý sa konal pred pojednávaním, bol minister spravodlivosti Gábor Gál. Protest sa pritom konal pred budovou Najvyššieho súdu, v ktorom sídli zároveň aj ministerstvo spravodlivosti. 12:14 Kotleba prišiel na tlačovku aj v sprievode svojich advokátov. "K odôvodneniu by som zatiaľ nezaujímal nejaké bližšie stanovisko, počkal by som na písomné vyhotovenie rozhodnutia," reagoval advokát Tomáš Rosina. Predseda ĽSNS sa pri komentovaní rozhodnutia poďakoval všetkým členom päťčlenného senátu Najvyššieho súdu za "osobnú statočnosť". "Boli sme si vedomí, že naša strana nikdy neporušila žiadny zákon a nikdy sme neohrozili demokraciu na Slovensku," vyhlásil Kotleba. 12:10 Takto znázornil rozhodovanie o rozpustení Kotlebovej strany, ktoré navrhol Jaromír Čižnár, karikaturista Hej, ty! – Tomčík. 12:03 Koaličný Most-Híd musí rozhodnutie o nerozpustení ĽSNS rešpektovať. Spoločnou úlohou všetkých demokratických síl v krajine je podľa strany vyrovnať sa s týmto rozhodnutím vo všetkých voľbách, uviedla pre TASR hovorkyňa Mosta Klára Debnár. "Dnešné rozhodnutie sa zrodilo pre nedostatok dôkazov, čo v našom ponímaní nelegalizuje názory a úsilie predstaviteľov Ľudovej strany Naše Slovensko, ktoré by v demokratickej spoločnosti 21. storočia nemali mať priestor," píše. Debnár pripomenula, že Najvyšší súd rozhodoval o druhej strane Mariana Kotlebu, ktorá takisto prezentuje deštruktívne názory. "Jeho prvá strana dostala zákaz fungovania z dobre známych dôvodov. Druhé politické zoskupenie, síce odlišným spôsobom, ale reprezentuje rovnako deštruktívne názory ako to prvé. Fakt, že niektorí členovia, aj bývalý líder zakázanej Slovenskej pospolitosti, vymenili fašistické uniformy za obleky, neznamená, že zmenili aj názor." 11:42 Zástupca Generálnej prokuratúry Minár sa po pojednávaní nechcel vyjadrovať. Pred novinármi po prečítaní rozhodnutia ušiel. Generálna prokuratúra počká na písomné vyhotovenie a doručenie rozhodnutia Najvyššieho súdu a až potom zaujme stanovisko.  11:30 Najvyšší súd poskytol stanovisko pre médiá, v ktorom uviedol dôvody, pre ktoré zamietol žalobu generálneho prokurátora. 11:15 Kotleba sa k rozhodnutiu po skončení pojednávania nechcel vyjadrovať. Dodal, že strana má o 12:00 tlačovú konferenciu. 11:12 Podrobnejšie dôvody budú uvedené v písomnom rozhodnutí, na ktoré má súd 30 dní. Trovy konania v tomto prípade Najvyšší súd nedal zaplatiť ani jednej strane. Čítanie rozhodnutia sa skončilo. 11:10 Úlohou súdu nie je suplovanie žalobcu a plnenie dôkazného bremena, upozorňuje senát v rozhodutí. Vracia sa tým k slovám, že Čižnár žalobu nepodložil dostatočne. "Dôvodom na zrušenie strany je, že žalovaná strana musí skutočne bojovať proti demokratickému právnemu štátu alebo jeho zrušeniu, čo v tomto prípade nebolo dostatočne preukázané," hovorí súd. Body programu ĽSNS sú podľa súdu koncipované príliš široko, čo môže viesť k interpretácii cieľov strany rôznym spôsobom. Najvyšší súd zároveň zdôraznil, že pri posudzovaní ĽSNS neposudzoval činnosť Slovenskej pospolitosti, ktorú v minulosti Kotlebovi už zrušil. Najvyššiemu súdu neostávala iná možnosť, než žalobu zamietnuť. Vzhľadom na to, že sa jedná o nasilnejší zásah do spoločnosti, je potrebné skúmať, či nie je možné použiť aj iný prostriedok na elimináciu neželaných prejavov strany. "Najvyššiemu súdu neostávala iná možnosť, než žalobu zamietnuť, pretože žalobca neuniesol dôkazné beremeno. Vzhľadom na to, že sa jedná o nasilnejší zásah do spoločnosti, je potrebné skúmať, či nie je možné použiť aj iný prostriedok na elimináciu neželaných prejavov strany," píše sa v odôvodnení rozhodnutia. 11:07 Súd spomína aj výroky kotlebovcov na adresu utečencov a imigračnej politiky. "Uvedené citáty korešpondujú s aktuálnou politikou vlády SR, pričom možno poukázať aj na žalobu vlády proti kvótam," odznelo v rozhodnutí. 11:03 Na rozhodnutie súdu o rozpustení politickej strany je potrebné predložiť nielen dôkazy o ohrození demokracie, ale aj o nezlúčiteľnosti politického programu strany s princípmi demokratickej spoločnosti. To vraj Najvyšší súd pri programe ĽSNS nenašiel. "Program strany rozvíja a konkretizuje programové ciele strany," hovorí Jana Zemková a číta body programu ĽSNS, kde strana napríklad sľubuje, že spraví poriadok s cigánskymi parazitmi. Založiť by na to chcela domobranu. Spomínajú sa aj kotlebovské hliadky vo vlaku, ktoré majú byť predzvesťou domobrany. Tie súdu neprekážajú. "Súd konštatuje, že nebolo dokázané, že by išlo o poriadkové hliadky postupujúce v nesúlade so zákonom. Podľa názoru súdu ide o aspekty budovania svojpomoci na ochranu občanov," odznelo na súde. 11:00 Pokiaľ ide o posudzovanie prejavov politickej strany, súd zdôraznil, že prejavy poslancov môže posúdiť len v prípade, ak sa od nich strana nedištancuje. Zároveň pripomína, že o poslancoch ĽSNS, ktorých za prejavy súdi Najvyšší súd, ešte nebolo rozhodnuté, a teda sú zatiaľ nevinní.  "Najvyšší súd rozhodol na podklade aktuálneho stavu vecí," hovorí Zemková. Ak Generálna prokuratúra očakáva, že poslancov ĽSNS ešte odsúdia, mohla vraj požiadať o prerušenie konania o rozpustení ĽSNS. 10:54 Zemková hovorí, že politickú stranu možno zrušiť, len ak si to vyžaduje demokratická spoločnosť, či ak sa tým zabráni páchaniu trestných činov. Dôvodom by tiež bolo, ak by v súťaži politických strán daný subjekt využíval nedemokratické prostriedky. "Z vykonaného dokazovania je možné dospieť k záveru, že riziko ohrozenia demokracie nie je dostatočne bezprostredné. Žalovaná strana je síce parlamentnou stranou, avšak na prijatie zákona nedisponuje dostatočným počtom hlasov." (z rozhodnutia Najvyššieho súdu) Hovorí, že k zrušeniu strany treba pristupovať veľmi obozretne a je len výnimočným zásahom štátu aj z pohľadu európskeho práva. Musela by vraj na to byť závažná cclospoločenská potreba. Súd vraj pri rozhodovaní o ĽSNS urobil test proporcionality. "Súd dospel k záveru, že na uvedené otázky je možné odpovedať v rozsahu predložených dôkazov negatívne," číta Zemková. "Z vykonaného dokazovania je možné dospieť k záveru, že riziko ohrozenia demokracie nie je dostatočne bezprostredné. Žalovaná strana je síce parlamentnou stranou, avšak na prijatie zákona nedisponuje dostatočným počtom hlasov." 10:47 Najvyšší súd vykonal dokazovanie listinami a oboznámil sa aj s obsahom programu žalovanej strany "10 bodov za naše Slovensko", číta súd v odôvodnení rozhodnutia. Súd vraj rovnako prihliadal aj na problémy poslanca ĽSNS Milana Mazureka s rastistickým správaním, za čo momentálne aj sám stojí pred Najvyšším súdom, no ten zatiaľ nerozhodol. Podobne vraj súd prihliadal aj na spor ďalšieho poslanca Stanislava Mizíka, ktorý je na tom podobne ako Mazurek. "Správny súd nemôže v týchto prípadoch rozhodovať, môže k nim len zaujať postoj," číta Zemková, čím poukazuje na to, že v prípadoch sú kotlebovci zatiaľ stále neodsúdení. "Právo slobodne sa združovať sa podľa ústavy zaručuje. Výkon práv možno obmedziť, pokiaľ je to v demokratickej spoločnosti nevyhnutné, len na ochranu verejného poriadku," zdôrazňuje šéfka senátu. Ľudia majú zároveň garantovanú slobodu prejavu. "Účelom politických strán a hnutí je reprezentácia zodpovedajúcej časti verejnosti."  Žaloba podaná generálnym prokurátorom Čižnárom nebola dostatočne podložená a nebolo v nej dostatok dôkazov na rozpustenie ĽSNS. 10:36 Dokazovanie v správnom súdnictve má iný charakter ako v trestnom konaní, upozorňuje Zemková. Zdôrazňuje, že súd nemusí v takýchto sporoch zadovažovať dôkazy, ale len posudzuje tie, ktoré boli predložené v žalobe. "Súd starostlivo posudzuje všetko, čo vyšlo počas pojednávania najavo," číta Zemková. Naznačuje to, že žaloba podaná generálnym prokurátorom Čižnárom nebola dostatočne podložená a podľa súdu v nej nebolo dostatok dôkazov na rozpustenie. Zemková sa odvoláva aj na nález Ústavného súdu o tom, ako sa na správnom pojednávaní vyhodnocujú dôkazy. 10:33 Najvyšší súd podľa odôvodnenia rozhodnutia nezistil, že by bola žaloba šikanózna, ako tvrdili kotlebovci. Zemková hovorí, že si zadovážili aj výročné správy ĽSNS. 10:28 Najvyšší súd návrh generálneho prokurátora zamietol a stranu nerozpustil. V sále sa ozval potlesk. 10:27 "Senát uskutočnil pre otvorením pojednávania neverejné zasadnutie, na ktorom rozhodol," hovorí Zemková. 10:25 Predsedníčka senátu Jana Zemková otvára pojednávanie. Začína sa s overovaním prítomných strán. Kotleba s právnikmi predkladajú doklady totožnosti. Rovnako aj zástupca Generálnej prokuratúry Ivan Minár. 10:23 Prichádza senát. 10:21 Na tichý protest proti fašizmu pred budovou súdu prišlo viacero známych osobností. V rukách každý z nich držal jedno písmeno a spolu tvorili názov Stop fašizmu. 10:16 Pojednáva sa v najväčšej miestnosti Najvyššieho súdu. Tá je vďaka veľkému záujmu verejnosti aj médií takmer plná. 10:13 Očakáva sa príchod päťčlenného senátu správneho kolégia, ktorý v prípade rozhodoval. Na jeho čele je predsedníčka Jana Zemková. Okrem nej v senáte sedia sudcovia Nora Halmová, Milan Morava, Petra Príbelská a podpredsedníčka Najvyššieho súdu Jarmila Urbancová. 10:12 Na verdikt čakajú s Kotlebom všetci traja advokáti, ktorí ho zastupovali aj na prvom pojednávaní začiatkom apríla. Zastupujú ho Radovan Hrádek, Tomáš Rosina a Peter Kupka. 10:08 Na otvorenie pojednávania sa stále čaká. Verejnosť aj média však už pustili do pojednávacej miestnosti. 9:55 Návrh na rozpustenie ĽSNS podal ešte v máji 2017 generálny prokurátor Jaromír Čižnár. V návrhu poukazuje na viaceré verejné vystúpenia kotlebovcov, ale aj program ĽSNS či jej postoje v straníckych novinách. 9:52 Podobne ako pri prvom pojednávaní, aj tentoraz je súd prísne strážený a strážnici všetkých prichádzajucich podrobne kontrolujú. 9:49 Na súd prichádza Marian Kotleba v sprievode niekoľkých poslancov ĽSNS. Spolu s ním je aj advokát Radovan Hrádek. Pri Kotlebovom príchode pred pojednávaciu miestnosť začalo niekoľko jeho podporovateľov skandovať heslo "Nech žije Kotleba." 9:40 Budovu Najvyššieho súdu zabezpečuje aj niekoľko policajných áut, čaká sa na príchod kotlebovcov. 9:36 Pred Najvyšším súdom je už pred začiatkom pojednávania tichý protest Stop fašizmu. Prišlo ho podporiť aj niekoľko známych tvárí ako Zuzana Kronerová, Grigorij Mesežnikov, Marian Leško či Michal M. Šimečka. 9:30 Senát Najvyššieho súdu zasadne o 10:00 a hneď by mal začať s čítaním rozsudku. Či teda Kotlebovu stranu rozpustí alebo nie, by sme sa mali dozvedieť v priebehu niekoľkých minút. Najvyšší súd by mal v pondelok 29. apríla vyniesť verdikt, či rozpustí parlamentnú ĽSNS predsedu Mariana Kotlebu. Návrh na rozpustenie strany podal generálny prokurátor Jaromír Čižnár. Najvyšší súd v tejto veci zasadol prvýkrát už v utorok 9. apríla, pojednávanie trvalo takmer osem hodín. Nakoniec ho však odročil na 29. apríla, kedy by mal vyniesť aj rozsudok. Pojednávanie sa začne o 10:00. Vo veci rozhoduje päťčlenný senát správneho kolégia na čele s predsedníčkou Janou Zemkovou. Okrem nej v senáte sedia sudcovia Nora Halmová, Milan Morava, Petra Príbelská a podpredsedníčka súdu Jarmila Urbancová.


Pri nálete v Sýrii zahynulo takmer tridsať civilistov´

Nálet mali viesť bojové lietadlá koalície vedenej USA.

BEJRÚT. Nálet na územia vo východnej Sýrii, ktoré sú pod kontrolou extrémistickej organizácie Islamský štát (IS), si vo štvrtok v noci vyžiadal životy najmenej 28 civilistov. Informuje o tom štátna agentúra SANA aj organizácia Sýrske pozorovateľské centrum pre ľudské práva sídliaca vo Veľkej Británii. Podľa tlačovej agentúry sú za útok zodpovedné bojové lietadlá koalície vedenej USA, ktoré pri ňom zabili 30 a zranili ďalšie desiatky ľudí. SOHR informovalo, že nálet zasiahol továreň na ľad pri obci Baghúz pri hranici s Irakom, ktorú desiatky rodín používali ako prístrešok. Organizácia uvádza najmenej 28 obetí. Nálety na oblasti kontrolované IS vykonávali v minulosti iracké aj koaličné letky.


PO STOPÁCH DÁVNEJ BRATISLAVYDivadelníci vystupovali aj v priekope

Biblické výjavy sa hrávali pod holým nebom aj v kostoloch. Konkurovali im aj kočovníci.

Vladimír Tomčík, združenie Devínska brána Prvé stále divadlo bolo v Bratislave v Zelenom dome a pri korunovácii Márie Terézie postavili v meste aj prvé drevené divadlo. Gróf Juraj Csáky prispel zas na stavbu nového kamenného divadla, ktoré projektoval známy staviteľ Matej Walch, ktorý postavil aj Veľký evanjelický kostol na Panenskej. Výjavy zo Starého a Nového zákona sa predtým hrávali pod holým nebom, v kostoloch či v školách. Talianske kočovné divadelné spoločnosti zas vystupovali v priekope pri Michalskej bráne. Mestské divadlo otvorili 9. novembra v roku 1776 (na mieste dnešnej historickej budovy SND) hrou nemeckého autora Johanna Cristopha Brandesa Mediciovci. Priestory si prenajímali nemecké a neskôr aj maďarské spoločnosti. Divadlo charakterizuje romantizmus i dramatická pohotovosť, veď mnohé hry a opery tu boli uvedené nie dlho po ich svetových premiérach. V prvej polovici 19. storočia mohli diváci vidieť Rossiniho, Donizettiho a hrali i Wagnerovho Lohengrina a Tannhäusera. Budova pôvodného mestského divadla slúžila aj na spoločenské a reprezentačné účely mesta. Nachádzalo sa v nej aj Casino – luxusný podnik, o ktorého podobe oboznamuje inzerát v novinách Pressburger Zeitung z marca 1841: „Franciska a Michael Werelbergerovci dávajú na známosť, že Casino v budove Mestského divadla, kde sa nachádza aj kaviareň a tratória, z ktorej sa servíruje občerstvenie pri mestských báloch, keďže sály sú prepojené, prepustia záujemcovi. Nájomca musí prevziať všetko zariadenie kaviarne, menovite päť biliardových stolov, stoly, zrkadlá, riad a všetky k tomu náležiace rekvizity.“ Predstavenia v divadle ukončili v roku 1884, keď budovu pre nevyhovujúci technický stav museli zbúrať. Stavbu nového divadla magistrát zadal významným viedenským architektom Ferdinandovi Fellnerovi a Hermannovi Helmerovi, tvorcom viacerých divadiel (v Budapešti, Berlíne, Zürichu, Sofii, Brne či Karlových Varoch). Súčasnú historickú budovu SND slávnostne otvorili Erkelovou operou Bánk Bán v podaní budapeštianskeho národného divadla. V lete Galéria mesta Bratislavy prostredníctvom kresieb, grafických listov, malieb, fotografií, návrhov na divadelné dekorácie a kostýmy oboznámila ľudí s bratislavským divadelným životom od 18. až do polovice minulého storočia. Od 1. marca 1920 tu začalo pôsobiť Slovenské národné divadlo a pod vedením Oskara Nedbala sa súbor vypracoval natoľko, že premiéru Šostakovičovej Ruskej lady Macbeth (1935) odvysielal v priamom prenose francúzsky rozhlas.


Třinec a Liberec si vypracovali mečbaly, bodovali viacerí Slováci

PRAHA. Hokejisti Liberca zvíťazili v piatom zápase semifinále play off najvyššej českej súťaže nad Brnom 5:2. Jednou asistenciou sa na víťazstve Liberca podieľal aj Libor Hudáček. V drese hostí odchytal slovenský brankár Marek Čiliak celé stretnutie a kryl 26 striel súpera, Silvester Kusko si pripísal jednu asistenciu. Brno prehráva v sérii 2:3 na zápasy. V druhom stretnutí štvrtkového programu zvíťazili hráči Třinca nad Plzňou 3:2. K triumfu domáceho celku prispeli aj Slováci. Tomáš Marcinko sa na úspešnom výsledku podieľal jedným gólom, Martin Gernát a Vladimír Dravecký pridali po jednej asistencii. Góly: 2. a 59. Filippi (pri druhom L. HUDÁČEK), 21. a 56. Jelínek, 37. Šmíd - 20. Mueller (KUSKO), 27. Zaťovič /brankár Marek Čiliak (Brno) odchytal celý zápas a kryl 26 striel súpera/ /stav série 3:2/ Góly: 13. MARCINKO (GERNÁT), 58. Kovařčík, 60. Doudera (DRAVECKÝ) - 12. Stach, 32. Pulpán /stav série 3:2/


Prevádzkovateľa Viking Sigynu čakajú súdne spory o náhradu škody

Tragická zrážka dvoch výletných lodí sa stala v máji v Budapešti.

BUDAPEŠŤ. Nórsku spoločnosť Viking River Cruises (VRC), ktorá je zaregistrovaná vo Švajčiarsku a ktorá prevádzkuje aj výletnú loď Viking Sigyn, čaká pre spôsobenie tragickej zrážky v máji v Budapešti s vyhliadkovou loďou Hableány séria súdnych sporov o náhradu škody. Pre sobotňajšie vydanie denníka Magyar Nemzet to povedal Zsolt Sógor - právny zástupca spoločnosti Panorama Deck Kft., ktorá prevádzkuje loď Hableány. Podľa jeho slov v jednom zo sporov, ktorý by mal riešiť švajčiarsky súd, by mal nórsky gigant VRC zaplatiť za každú obeť náhradu škody vo výške zhruba 300.000 eur. Panorama Deck zaplatí odškodné pozostalým kapitána a námorníka Hableányu v zmysle návrhu ich advokáta na základe mimosúdnej dohody po 35 miliónov forintov (105.168 eur), avšak túto sumu bude maďarská spoločnosť vymáhať od nórskej spoločnosti v rámci ďalšieho súdneho sporu. Panorama Deck bude tiež vymáhať u VRC náhradu škody rádovo v miliardách forintov, pretože okrem potopeného plavidla Hableány prišiel maďarský prevádzkovateľ po tragédii o 40 percent objednávok. Zo svojej flotily 13 lodí musel následne vyradiť päť-šesť vyhliadkových plavidiel, spresnil Sógor. Odvolací súd maďarského hlavného mesta 8. augusta potvrdil verdikt Budínskeho ústredného obvodného súdu z 31. júla, ktorý po predchádzajúcom prepustení na kauciu opäť nariadil vzatie Jurija C. do vyšetrovacej väzby. Ukrajinec po opätovnom vzatí do väzby čelí už nielen obvineniu z ohrozenia lodnej dopravy z nedbanlivosti s následkom hromadnej nehody, ale aj žalobe za 35-násobné neposkytnutie pomoci. Maďarský denník Bors 25. septembra informoval, že časť údajov z mobilu, ktoré kapitán výletnej lode Viking Sigyn po tragickej májovej zrážke s vyhliadkovou loďou Hableány v Budapešti zmazal, sa expertom podarilo obnoviť. Išlo o tisíce správ a fotografií. "Nevidel som ju. Nevšimol som si ju. Je možné, že som do nej narazil. Prebieha vyšetrovanie, je možné, že výsledok bude ten, že to bola moja vina," napísal kapitán v jednej zo správ na druhý deň po nehode svojmu príbuznému. Bilancia potopenia lode Hableány medzi piliermi Margitinho mosta na budapeštianskom úseku Dunaja po zrážke s výletnou loďou večer 29. mája je 27 mŕtvych vrátane dvojčlennej posádky. Z Dunaja sa po havárii podarilo zachrániť sedem Kórejčanov. Stále sa ešte pátra po jednej nezvestnej Kórejčanke.


Sme rodina vyzýva Fica a Richtera, aby zastavili prísun lacnej pracovnej sily

Podpredseda hnutia Milan Krajniak hovorí, že počet pracujúcich cudzincov u nás sa zvýšil.

BRATISLAVA. Hnutie Sme rodina vyzýva premiéra Roberta Fica a ministra práce a sociálnych vecí Jána Richtera, aby zastavili prísun lacnej pracovnej sily na Slovensko. Na štvrtkovej tlačovej besede to uviedol podpredseda hnutia Sme rodina Milan Krajniak. Upozornil na to, že kým v septembri 2012 pracovalo na Slovensku 12 tisíc cudzincov, v septembri tohto roka je ich už 46 tisíc. "My sme zaplatili investičnú pomoc Jaguaru, Peugeotu, Samsungu, boli to stámilióny eur a tieto firmy nedvíhajú platy slovenským občanom, aby sa 300 tisíc ľudí mohlo vrátiť zo zahraničia domov," upozornil. Tieto spoločnosti si podľa neho najmú pracovnú agentúru, ktorej dajú 1 200 eur na osobu za to, že zabezpečí dovoz lacnej pracovnej sily z krajín mimo Európskej únie na Slovensko. "Už dnes sú to desiatky tisíc ľudí, ktorí na Slovensku prišli o prácu alebo dobré platy a táto vláda s tým nerobí nič," tvrdí Krajniak. Vláda by podľa neho mala v tejto veci začať konať. "Oni dávajú pracovné povolenia každému nadnárodnému koncernu, ktorý chce dovážať lacnú pracovnú silu zvonku," povedal. Ak podľa Krajniaka chceme mať na Slovensku "dobré platy", tak sa musíme brániť dovozu lacnej pracovnej sily. "Lebo potom tie veľké koncerny nikdy nebudú nútené zvyšovať platy slovenským občanom a dovezú radšej ľudí zo Srbska alebo Ukrajiny, ktorým budú platiť smiešnych 400 eur mesačne, za čo žiaden Slovák robiť nepôjde," dodal podpredseda hnutia Sme rodina. Ku koncu septembra tohto roka pracovalo na Slovensku 45,9 tisíca cudzincov. V porovnaní s koncom septembra minulého roka ide o nárast o 12,7 tisíca osôb. Najpočetnejšie zastúpenie na slovenskom pracovnom trhu majú občania Srbska. Tých ku koncu deviateho mesiaca tohto roka na Slovensku pracovalo vyše 8,5 tisíca, čo je medziročne viac o 4,3 tisíca osôb. Vyplýva to z údajov, ktoré zverejnilo Ústredie práce, sociálnych vecí a rodiny SR.Na druhej priečke sú občania Rumunska, ktorých prišlo za prácou na Slovensko takmer 8,5 tisíca. Medziročne tak počet občanov Rumunska pracujúcich na Slovensku stúpol o 1,1 tisíca. Nasleduje Česká republika, ktorá zaznamenala na konci septembra 4,5 tisíca svojich občanov pracujúcich na Slovensku, čo je medziročne viac o 576 ľudí.


Obhajcu pornoherečky v spore s Trumpom obžalovali z podvodu

Michael Avenatti pôsobil ako obhajca Stormy Daniels v spore s Trumpom.

LOS ANGELES. Na kauciu 300-tisíc dolárov (približne 265.000 eur) prepustili v pondelok z väzby právnika Michaela Avenattiho, ktorý sa stal známym obhajobou pornoherečky Stormy Daniels v jej spore s americkým prezidentom Donaldom Trumpom. Informovala o tom agentúra AP. Podľa televízie CNN musí Avenatti tiež odovzdať svoj pas, nesmie byť v kontakte s bližšie nekonkretizovaným svedkom a môže cestovať iba do Kalifornie a New Yorku. Avenattiho, ktorý je obvinený z pokusu vydierať odevnú spoločnosť Nike a z bankových podvodov, v pondelok zatkli v New Yorku. Po prepustení vyjadril presvedčenie, že bude "úplne oslobodený" spod všetkých obvinení. Dodal, že "nikdy neprestane viesť tento dobrý boj" proti vplyvným ľuďom a korporáciám. Celebritného právnika Avenattiho vyšetrujú prokuratúry v Los Angeles a v New Yorku. V New Yorku je obvinený z toho, že sa vyhrážal poškodením dobrého mena spoločnosti Nike v bližšie nespresnenom škandále týkajúcom sa spoločnosti a stredoškolského, resp. univerzitného basketbalu. Podľa prokuratúry minulý týždeň žiadal, aby mu výrobca športového oblečenia zaplatil 22,5 milióna dolárov, inak zverejní informácie, ktoré by mohli znížiť hodnotu akcií Nike na burze o "desať miliárd dolárov". Prokuratúra v Kalifornii Avenattiho obvinila zo sprenevery peňazí klienta za účelom splatenia vlastných dlhov a z využívania falošných daňových priznaní s cieľom získať milióny dolárov vo forme bankových pôžičiek. Pornoherečku Stormy Daniels začal Avenatti, známy svojimi kritickými vyjadreniami voči Trumpovi, zastupovať vo februári 2018. Tá podľa amerických médií ukončila svoju spoluprácu s Avenattim už pred niekoľkými týždňami, čo zdôvodnila nečestnými praktikami z jeho strany. Vlani v novembri Avenattiho zatkli v Los Angeles pre podozrenie z domáceho násilia. Tieto obvinenia sa však nepotvrdili. Za prepustenie vtedy zložil kauciu vo výške 50.000 dolárov.


Brno plánuje metro, pätnásť zastávok by malo prepojiť sever a juh mesta

Mesto ani kraj na metro nemajú dosť peňazí, či sa začne stavať, závisí od štátu.

BRNO. Po Prahe by v Česku aj Brno chcelo byť mestom, kde bude jazdiť metro. Juhomoravskí politici sa vrátili k staršiemu plánu na výstavbu metra v Brne. Odvážny projekt, ktorý už pred šiestimi rokmi počítal s 23 miliardami korún (900 miliónmi eur), má už hotovú nielen štúdiu uskutočniteľnosti, ale dokonca aj cestovný poriadok, informovala brnianska redakcia iDnes. Metro by malo jednu trasu a na nej pätnásť zastávok, z toho sedem pod zemou. Súpravy by jazdili každých päť minút a čas cestovanie by skrátili o polovicu. „Nebolo by to klasické metro, ktoré by mesto vybudovalo ako novú časť svojej mestskej hromadnej dopravy. Ide o takzvaný severojužný diameter, ktorý prepojí nielen okraje mesta, ale aj Tišnov a Slavkov, medzi ktorými by vlaky jazdili v polhodinovom intervale,“ píše iDnes. Miestni politici sa pokúšajú opäť presvedčiť štát, aby zaradil projekt do verdiktu o polohe novej vlakovej stanice v Brne, o ktorej sa už dlhý čas vedú spory. "Požadujeme, aby nová vláda v rozhodnutí povedala, že má ísť o nadväzujúcu stavbu na modernizáciu železničného uzla," povedal dopravný námestník brnianskeho primátora Matěj Hollan. Mnohí odborníci sa zhodujú, že nová železničná sieť by v Brne výrazne odľahčila dopravu. Štát doteraz veľkú snahu o modernizáciu železníc neprejavil. Ak by sa malo metro skutočne postaviť, je podľa juhomoravských politikov nutné projekty zosúladiť. Lenže štúdia o hlavnej železničnej stanici napojenie metra nijako neriešila. Najoptimistickejšie odhady hovoria, že stanica sa začne stavať v roku 2020. Úloha štátu je pri výstavbe metra kľúčová, pretože ani Brno, ani kraj nie sú schopné investíciu zaplatiť.


V Brazílii odhalili gang, ktorý organizoval ilegálnu migráciu

Podozriví vybavili migrantom falošné doklady a previezli ich na americko-mexickú hranicu.

RIO DE JANEIRO. Brazílska polícia zatkla osem podozrivých členov zločineckej organizácie, ktorá údajne koordinovala nelegálny vstup občanov Afganistanu, Pakistanu a ďalších krajín do Spojených štátov amerických. Federálna polícia vo štvrtok uviedla, že niektorí cudzinci pochádzali aj z Indie, Bangladéša alebo Nepálu. Po tom, ako prileteli na medzinárodné letisko v Sao Paule, im podozriví vybavili falošné doklady a previezli ich na americko-mexickú hranicu. Polícia objasnila, že skupina "mala úplnú kontrolu nad celou trasou" a tiež kontakty v rôznych krajinách a na rôznych kontinentoch. Vyšetrovanie odštartovali v máji 2018 po tom, ako brazílska polícia začala spolupracovať s americkým Imigračným a colným úradom (ICE).


Cvičný let stíhačiek MiG-29 môže spôsobiť supersonický tresk

Je možné, že v danej oblasti sa vyskytne rázová vlna - silný zvuk podobný výbuchu.

BRATISLAVA. Ministerstvo obrany (MO) SR upozorňuje verejnosť, že v rámci plánovaných letov budú v utorok približne o 14.00 h na trase Sliač - Liptovský Mikuláš - Javorina - Kysak - Tisovec - Sliač prelietavať nadzvukové stíhacie lietadlá MiG-29 Vzdušných síl Ozbrojených síl SR. Je možné, že v danej oblasti sa vyskytne rázová vlna - silný zvuk podobný výbuchu, ktorý bude spôsobený prekonaním rýchlosti zvuku stíhacím lietadlom. TASR informovala hovorkyňa MO SR Danka Capáková. Zvukový efekt, tzv. aerodynamický tresk, ktorý spôsobujú stíhačky, možno počuť v oblastiach letových koridorov našich vojenských letísk, a to najmä na strednom a západnom Slovensku. Všeobecne môžu tento jav vyvolať iba letecké prostriedky, ktoré dosahujú rýchlosť zvuku, čo je asi 330 metrov za sekundu. Na Slovensku sú to nadzvukové stíhacie lietadlá MiG-29. Ministerstvo obrany sa touto cestou ospravedlňuje všetkým dotknutým občanom za nepríjemnosti spôsobené cvičnými letmi. "Žiaľ, podobné situácie nemôžeme vylúčiť ani do budúcnosti, keďže nácviky pri nadzvukovej rýchlosti sú nutné pri skúšaní a "zalietavaní" nových motorov. Cvičia sa pri nich aj situácie, ktoré vojenskí piloti musia riešiť v prípade narušenia slovenského vzdušného priestoru. Takýto nácvik je z pochopiteľných dôvodov v záujme bezpečnosti všetkých občanov Slovenska," uviedla Capáková.


Hackeri ukradli nový film Piráti z Karibiku, žiadajú obrovské výkupné

Pred niekoľkými týždňami hackeri zverejnili na internete nové časti seriálu Orange is the New Black.

LOS ANGELES. Nadchádzajúci film Piráti z Karibiku americkej spoločnosti Disney ukradli hackeri a žiadajú zaň výkupné. Informovali o tom v utorok americké médiá. Výkonný šéf spoločnosti Disney Bob Iger zamestnancom televíznej stanice ABC oznámil, že hackeri ohlásili krádež filmu a požadujú, aby vyplatenie výkupného ostalo v tajnosti. Informovali o tom noviny Los Angeles Times a spravodajský portál zábavného priemyslu Dateline. Spoločnosť Disney vlastní televíziu ABC. Hackeri požadujú "obrovskú" sumu, ktorá má byť vyplatená vo virtuálnej mene nazývanej bitcoiny, napísali noviny zábavného priemyslu Hollywood Reporter. V správach médií boli citované nemenované zdroje oboznámené so situáciou a tie potvrdili, že ukradnutým filmom sú Piráti z Karibiku: Salazarova pomsta (v origináli aj Pirates of the Caribbean: Dead Men Tell No Tales), teda piaty diel úspešnej filmovej série o pirátoch v hlavnej úlohe s Johnnym Deppom. Spoločnosť Disney sa zatiaľ verejne k záležitosti nevyjadrila. Táto požiadavka hackerov podľa znalcov údajne nesúvisí s rozsiahlym kybernetickým útokom prostredníctvom vydieračského softvéru, ktorý v uplynulých dňoch zasiahol vyše 300.000 počítačov v prinajmenšom 150 krajinách sveta. Tento hackerský útok nie je v Hollywoode prvý. Len pred niekoľkými týždňami hackeri zverejnili na internete nové časti seriálu Orange is the New Black spoločnosti Netflix, a to ešte pred oficiálnym televíznym štartom, pretože Netflix odmietol zaplatiť výkupné. V decembri 2014 americká spoločnosť Sony Pictures zrušila premietanie filmovej paródie Interview o Severnej Kórei v kinách, keď hackeri zverejnili interné údaje o spoločnosti a vyhrážali sa útokmi na kiná.


Pri Turecku sa potopil čln s migrantmi, zomreli štyria ľudia

Vďaka nasadeniu vzdušnej i námornej záchrannej misie sa podarilo zachrániť 11 migrantov.

ANKARA. Tri ženy a dojča prišli o život po tom, ako sa pri pobreží Turecka v utorok potopil laminátový čln, v ktorom sa plavili spoločne s ďalšími migrantmi do Grécka. S odvolaním sa na tureckú pobrežnú hliadku o tom informovala agentúra AP. Vďaka nasadeniu vzdušnej i námornej záchrannej misie sa v skorých ranných hodinách neďaleko obce Ayvacik v provincii Canakkale na severozápade Turecka podarilo zachrániť 11 migrantov. Súkromná tlačová agentúra DHA uviedla, že spolu 15 migrantov z Afganistanu a Iránu smerovalo na grécky ostrov Lesbos. Podľa citovanej správy pochádzali ženy a dieťa z Afganistanu. Cieľom migrantov odchádzajúcich v dôsledku chudoby a ozbrojených konfliktov z krajín Blízkeho východu je dostať sa cez Turecko do Grécka, ktoré je členských štátom Európskej únie, a odtiaľ postupne prejsť do niektorej z bohatších krajín Únie. Dohoda o kontrole toku migrantov, ktorú v roku 2016 uzavreli EÚ a Turecko, síce ich množstvo výrazne zmiernila, napriek tomu sa však mnohí vydávajú na nebezpečnú púť do Únie.


USA umožnia súdne procesy proti zahraničným firmám na Kube

WASHINGTON. Vláda amerického prezidenta Donalda Trumpa umožní súdne procesy proti zahraničným firmám pôsobiacim na majetku, ktorý Kuba zobrala Američanom po revolúcii z roku 1959. Minister zahraničných vecí USA Mike Pompeo v stredu vyhlásil, že zákon z roku 1996, ktorého účinnosť odkladali rôzne americké vlády každých šesť mesiacov, vstúpi do platnosti 2. mája. Rozhodnutie je ranou pre snahy Havany pritiahnuť na ostrov zahraničné investície. Agentúra AP pripomína, že Trump stupňuje tlak s cieľom izolovať venezuelského prezidenta Nicolása Madura, ktorý sa drží pri moci s pomocou iných krajín vrátane Kuby, Číny a Ruska. Pompeovo rozhodnutie dáva Američanom právo žalovať spoločnosti, ktoré pôsobia v hoteloch, tabakových firmách, liehovaroch a iných majetkoch znárodnených po tom, ako sa na Kube dostal k moci Fidel Castro. Súdne žaloby tak môžu podávať Kubánci, ktorí sa stali americkými občanmi roky po tom, ako im znárodnili majetok. Pompeo uviedol, že "títo občania" nemali šancu dosiahnuť spravodlivosť dve desaťročia. "Každá osoba alebo spoločnosť podnikajúca na Kube by mala brať na zreteľ toto oznámenie," dodal šéf americkej diplomacie. Avizovanie takéhoto kroku vyvolalo ostré reakcie z Kanady a Európy, ktoré sa zaviazali, že budú chrániť svoje firmy pred súdnymi procesmi. Firmám pôsobiacim na Kube povedie k "špirále právnych krokov", varovali v stredu Európska únia a Kanada v spoločnom vyhlásení. Rozhodnutie USA je "poľutovaniahodné" a bude mať "dôležitý vplyv" na legitímne podnikanie na Kube, uviedli šéfka diplomacie EÚ Federica Mogheriniová, eurokomisárka pre obchod Cecilia Malmströmová a kanadská ministerka zahraničných vecí Chrystia Freelandová. "Naše príslušné zákony umožňujú, že po akýchkoľvek žalobách zo strany USA budú nasledovať protižaloby na európskych a kanadských súdoch, takže americké rozhodnutie povoliť súdne procesy proti zahraničným firmám môže viesť iba k zbytočnej špirále právnych krokov," píše sa vo vyhlásení, ktoré cituje agentúra DPA. EÚ a Kanada ďalej uviedli, že budú spoločne "chrániť záujmy našich spoločností" v kontexte Svetovej obchodnej organizácie (WTO) a "zákazom uplatňovania alebo uznávania zahraničných rozsudkov" založených na treťom článku takzvaného Helmsovho-Burtonovho zákona.


Golfista Sabbatini sa kvalifikoval na US Open

Pre Saggatiniho to bude prvý major turnaj sezóny.

PEBBLE BEACH. Slovenský golfista Rory Sabbatini sa kvalifikoval na nadchádzajúci US Open (13.-16. júna). Organizátori tretieho major turnaja sezóny na svojom webe potvrdili, že mu udelili miestenku. Sabbatini si v pondelok prevzal účastnícku kartu od organizátorov 119. ročníka US Open. "Golfová asociácia USA vám praje všetko najlepšie pri vašom úsilíe o zisk prestížnej US Open Trophy, ktorá sa každoročne udeľuje miestnemu šampiónovi," napísal Sabbatinimu v pozvánke prezident Golfovej asociácie USA Mark Newell. Miestenku získal slovenský reprezentant cez tzv. sekčnú kvalifikáciu. Jeho štart potvrdila na svojom facebookovom konte aj Slovenská golfová asociácia (SKGA). Rodák z juhoafrického Durbanu, ktorý získal slovenské občianstvo vlani v decembri, sa po 27. priečke na podujatí Memorial Tournament v Ohiu posunul vo fedexcupovom rebríčku už na 54. pozíciu. US Open 2019 sa uskutoční od štvrtka 13. júna na ihrisku Pebble Beach Golf Links v kalifornskom Pebble Beach. Pre Sabbatiniho to bude prvý major turnaj sezóny, keďže na aprílovom Masters a májovom PGA Championship neštartoval.


El Maestro so svojím novým klubom v Európskej lige uspel, šancu dal aj Sekuličovi

BRATISLAVA. Futbalisti izraelského Beitaru Jeruzalem remizovali vo štvrtkovom úvodnom zápase 1. predkola Európskej ligy UEFA 2018/2019 na ihrisku gruzínskeho Čichura Sačchere bez gólov. V Tbilisi v drese hostí odohral celý zápas slovenský reprezentačný stredopoliar Erik Sabo, jeho krajan a spoluhráč Jakub Sylvestr hral v útoku do 65. minúty. FC Kodaň vyhral 1:0 na ihrisku fínskeho Kuopia, v drese dánskeho mužstva odohral celý zápas slovenský obranca Denis Vavro a jeho krajan a stredopoliar Ján Greguš hral do 62. minúty. Lotyšský Ventsils doma deklasoval albánsky Luftëtari Gjirokastër 5:0 vďaka štyrom gólom 19-ročného nigérijského útočníka Adelekeho Akinyemiho. Prvý zápas v pohárovej Európe absolvoval s bulharským klubom CSKA Sofia tréner Nestor El Maestro, ktorý vlani doviedol k slovenskému titulu Trnavu. Jeho tím zdolal FC Riga 1:0, celý duel v drese víťazného tímu odohral slovenský obranca Boris Sekulič, ktorý donedávna pôsobil v Slovane Bratislava. Európska liga 2018/2019 - 1. predkolo, 1. zápasy: Góly: 30. Bayo - 15. Zivzivadze, ŽK: 54. Bayo - 90.+ Buliskeria, rozhodoval: Peljto (Bos. a Herc.) Zostava DAC: Macej - Huk, Šatka, Záhumenský - Koštrna, Herc, Ljubičič, K. Vida (67. Tretiakov), Šimčák (46. Kalmár) - Pačinda (79. Divkovič), Bayo Góly: 27. Čatakovič, 30. Antonio Mance, ŽK: 21. Vukčevič, 41. I. Ivanovič, 82. Adžič, 90.+ Mirkovič - 19. Reuben Yem, 86. Zubairu, 90.+ K. Julien, rozhodoval: Mete Kalkavan (Tur.) Zostava Trenčína: Šemrinec - Reuben Yem, M. Šulek, Lawrrence, K. Julien - Čatakovič, El Mahdioui, Zubairu - Sleegers, Antonio Mance (59. Umeh), Azango (84. Van Arnhem) Góly: 59. Bugajev, 75. Surdu - 10. a 41. Moha, 22. Šporar, 79. Craciun (vlastný), ŽK: 47. Bolohan, 49. Craciun, 60. Cojocari - 2. Holman, 55. Apau, 83. Šporar, 90.+ Nono, rozhodoval: Romanov (Ukr.) Zostava Slovana Bratislava: Šulla - Apau, Bajrič, Božikov, Suchockij - De Kamps - Nono, Holman (68. Savičevič) - Čavrič (83. Dražič), Šporar (88. Hološko), Moha Gól: 28. Konate Góly: 8., 12., 24. a 43. Akinyemi (prvý z 11 m), 37. Tosin (z 11 m) /za hostí Erik Sabo odohral celý zápas, Jakub Sylvestr do 65. minúty/ Góly: 33. a 59. Tučič, 48. a 78. Radič, 49. Parfitt-Williams, 75. Della Valle (vlastný), 84. Solomun Gól: 50. Bajde Gól: 75. Skov /za hostí Denis Vavro odohral celý zápas, Ján Greguš do 62. minúty/ Gól: 53. Connolly Góly: 15. Bakrač, 74. Sabanadzovič Góly: 4. Björnsson, 18. Lennon, 90. Crawford Góly: 12. Effiong, 21. Lecao, 34. Kaljevič, 55. Cadu - 29. Colli (z 11 m) Góly: 51. de Almeida, 62. O. Thill Gól: 80. Cvetanov Góly: 74. Irandust, 77. Paulinho, 82. Celik Góly: 61. Spirovski - 90.+1 Atar Góly: 52. Pranjič (z 11 m), 60. Cisse - 21. Hoxhallari /za domácich Michal Ďuriš odohral celý zápas/ Góly: 65. Ambros - 52. Marič Góly: 89. Morris (z 11 m) - 20. Ebong, 34. Bakaj, 75. Šibun /Július Szöke (Soligorsk) odohral celý zápas/ Gól: 2. Galovič, 64. Kvaščinskij, ČK: 81. McDermott (Derry City) Góly: 24. a 72. Dabo, 90.+2 Machmudov - 9. Nagy Gól: 90.+1 Mačarašvili Gól: 49. Rodrigues /za domácich Boris Sekulič odohral celý zápas/ Góly: 59. Muhammed, 66. Mortensen, 90.+1 Halvorsen, 90.+4 Aska Góly: 5. Wagner (vlastný), 25. Islamchan, 90. Eppel Gól: 87. Angulo ČK: 90.+2 Zurkowski (Górnik) Góly: 23. Draguš, 81. Hagi (z 11 m) Góly: 47. Turčin, 83. Markovič - 12. Bizjak, 26. Melnjak Gól: 74. Sundgren Góly: 44. Jevtovič (z 11 m), 51. Soumah, 57. Gomes Góly: 3., 21. a 48. Kamberi (prvý z 11 m), 43. a 84 Mallan, 29. Shaw - 53. Knudssen ČK: 33. E. Hansen (NSI) Góly: 10. a 15. Gytkjaer /Matúš Putnocký (Lech) sedel na lavičke náhradníkov/ Gól: 19. Olsen Góly: 90.+6 Savkovič (z 11 m) - 23. McCauley Góly: 23. Murphy, 90.+1 Tavernier (z 11 m) Góly: 53. a 85. Haskič, 14. Pankov, 55. Mrkič Góly: 19. Halldorsson (11 m), 49. Sigurdsson, 70. Baldvinsson


KOMENTÁR ZUZANY KEPPLOVEJ
Ako si Zeman a Hofer porozumeli nad mapou Európy

Aj zástancovia úlohy národných štátov si vytvárajú spolky a kluby, v ktorých si môžu vystrieť nohy pri kozube a počuť svoje názory rezonovať v ústach priateľov. Teda akúsi úniu.

Politika je vždy aj bojom o predstavivosť, fantáziu. Najostrejšie to ilustrovali rakúske prezidentské voľby, kde proti sebe stáli Hofer a Van der Bellen v dramatickom zápase o podobu štátu a európskeho spoločenstva. No po tom, čo sa voľby spochybnili, odložili a potom – obálky nelepia – znovu odložili, sledujeme skôr stredoeurópsku frašku sprevádzanú zle naladenou dychovkou. Stáva sa aj v Rakúsku. Zeman v pondelok privítal kandidáta Hofera, aby sa spolu rozprávali o posilnenej V4. Združenie pretvorila štvorka Zeman – Orbán – Fico – Szydlová na platformu, ktorá sa hlasno vyjadrovala proti kvótam. Tým k sebe pritiahli pozornosť iných politikov, ktorým je postoj ,,islam tu nechceme" vlastný. Napríklad Hofer. Hofer prišiel za Zemanom s víziou rozšíreného Visegrádu, v ktorej by Rakúsko malo pôsobiť ako reproduktor pre tóny, ktoré doteraz prichádzali najmä od štyroch lídrov V4. Ak teda Hofer v odložených voľbách zvíťazí, nájde v Prahe otvorené dvere. Zeman sa azda postará aj o červený koberec pre priateľa v Bratislave, vo Varšave a v Budapešti. Pôsobí to ako milý paradox, že zástancovia úlohy národných štátov, ktorí si želajú preniesť časť kompetencií zverených spoločným inštitúciám domov, sa zároveň tiež radi družia. Vytvárajú spolky a kluby, v ktorých si môžu vystrieť nohy pri kozube a počuť svoje názory rezonovať v ústach priateľov. Len im nevyhovovala spoločnosť. Kým český prezident bol zjavne rád, že si v Hoferovi našiel priateľa na rozhovory o Európe, premiér Sobotka oznámil, že žiadna „únia v Únii“ - ako kinderko s prekvapením - neprichádza do úvahy. Zároveň sa rázne ohradil aj proti dvíhaniu obočia nad Orbánovými spôsobmi. Reagoval tak na luxemburského šéfa diplomacie Asselborna, ktorý v nemeckej tlači navrhoval postaviť plot okolo názorov, ktoré vyžarujú z okolia prezidenta Orbána. Vraj treba Maďarsko vylúčiť. A aby to šlo jednoduchšie, zmenil by pravidlá, ktoré žiadajú súhlas všetkých krajín na väčšinový.  Keď politici dnes čoraz hustejšie hovoria o reforme Únie, vyvolávajú v predstavách občanov obrazy. Maľujú Úniu po svojom a ponúkajú skice voličom ako dovolenkoví predavači suvenírov. Zároveň ohovárajú tovar toho druhého. Vo veľtrhovej atmosfére pred piatkovým summitom v Bratislave tak dostávame na posúdenie Európu vo viacerých vyhotoveniach. Lídri si rozložia pomyselné stánky s ideami a riešeniami. Budeme pozývaní, aby sme poťažkávali, obzerali, ochutnali. A vo voľbách kúpili. Už pred časom sa hovorilo, že občan sa mení na konzumenta. No pri brexite sa ukázalo, že kúpi aj mačku vo vreci, ak predavači dosť hlasno vyvolávajú a chvália svoj tovar. Tento text ste mohli čítať vďaka tomu, že platíte za obsah. Vážime si to.


Z bane Paskov vyfárala posledná zmena, ťažba čierneho uhlia sa tam skončila

PRAHA. Z bane Paskov na Frýdecko-Místecku dnes ráno vyfárala posledná zmena. V stratovej bani sa k poslednému dňu v marci prestalo ťažiť čierne uhlie a začal sa útlm. K dnešnému dňu opustí závod 1030 zamestnancov. Zostane vyše 300 ľudí, ktorí budú ďalej pracovať na útlme. Ďalší baníci dostali možnosť pokračovať v práci pre OKD v baniach v karvinskej časti revíru. Túto možnosť zatiaľ využila iba malá časť z nich, presne 183 baníkov. Ťažobná spoločnosť zatvára baňu z ekonomických dôvodov. Od mája minulého roka je v úpadku a zatvorenie bane, ktorá mesačne generovala vysokú stratu, je jedným z úsporných opatrení. Celé OKD bude mať po uzatvorení bane Paskov približne 10.000 zamestnancov. Firmu do problémov dostali klesajúce ceny uhlia a vysoká zadlženosť. Po zatvorení bane Paskov by sa postupne mali zatvoriť aj ďalšie bane, posledná z nich pravdepodobne v roku 2023.


Najlacnejší elektromobil na svete bude pochádzať z Ruska

Mestské miniautíčko odvezie až štyroch pasažierov.

MOSKVA. Súčasným trendom v automobilovom priemysle sú elektrické autá. Výrobcovia tak reagujú na prísnejšie emisné normy a do svojej ponuky tak zaraďujú vozidlá, ktoré poháňa elektrická energia. V Európe si dokonca zvykáme na to, že staršie autá so spaľovacími motormi môžu mať úplný zákaz vstupu do niektorých častí miest. Ľudia sú však pri nákupe elektromobilov opatrní: problémom nie je len slabá infraštruktúra nabíjacích staníc, no predovšetkým vysoká cena elektrických áut. Starosti so znečistením ovzdušia však nemá len starý kontinent. Nezdravý vzduch dýchajú aj obyvatelia Moskvy, Petrohradu a iných veľkých ruských miest. Spoločnosť ZETTA (Zero Emission Terra Transport Asset) preto v spolupráci s ruským Ministerstvom priemyslu a obchodu vyvinula elektromobil, ktorý bude dostupný aj pre menej solventnú klientelu. Maličké mestské auto, ktoré dostalo názov Zetta CM1, sa trochu podobá na Smart ForTwo, no na rozdiel od nemeckého konkurenta odvezie až štyroch pasažierov. Podľa predbežných údajov by ruský elektromobil mal mať dĺžku 3 035 milimetrov, šírku 1 600 milimetrov a rázvor kolies rovných 2 000 milimetrov. Stáť bude na podvozkovej platforme, ktorá dovoľuje umiestniť štvoricu elektromotorov do kolies a zároveň upraviť automobil do verzie pre telesne postihnutých klientov. O technických detailoch ruskej novinky zatiaľ veľa informácií nie je, no chýbať zrejme nebudú bezpečnostné systémy ABS či ESP. Zetta CM1 má tiež schopnosť rekuperácie elektrickej energie a kapacita batérie je 10 kWh. Výrobca ďalej sľubuje maximálny výkon 98 koní a dojazd na úrovni 200 kilometrov. Meranie však neprebehlo v súlade s normami WLTP ani NEDC, takže realita môže byť iná. Zetta CM1 by sa mala začať predávať koncom roka za cenu približne 6 200 eur, pričom Rusi plánujú ročné vyrobiť okolo 15-tisíc týchto elektromobilov.


Nezamestnanosť v eurozóne je najnižšia za vyše osem rokov

Z členských štátov Únie má najnižšiu mieru nezamestnanosti Česká republika.

LUXEMBURG. Miera nezamestnanosti v eurozóne sa v júni priblížila tesne k 9-percentnej úrovni a dosiahla najnižšiu hodnotu za vyše osem rokov. Ako uviedol štatistický úrad Európskej únie Eurostat, miera nezamestnanosti v eurozóne upravená o sezónne vplyvy dosiahla za mesiac jún 9,1 percenta oproti 9,2-percentnej úrovni v predchádzajúcom mesiaci. To je najnižšia hodnota od februára 2009, keď dosiahla 9 percent. Česká republika (2,9 %) Nemecko (3,8 %) Malta (4,1 %) Na porovnanie, v júni minulého roka dosiahla miera nezamestnanosti v krajinách eurozóny 10,1 percenta. V širšej Európskej únii sa nezamestnanosť udržala na májovej hodnote 7,7 percenta, a tým na najnižšej úrovni od decembra 2008. V júni minulého roka predstavovala 8,6 percenta. Z členských štátov EÚ najnižšiu mieru nezamestnanosti mali Česká republika (2,9 %), Nemecko (3,8 %) a Malta (4,1 %). Najvyššiu už tradične evidujú v Grécku (21,7 %, údaje sú za apríl) a v Španielsku (17,1 %). Čo sa týka nezamestnanosti mladých ľudí, teda vo vekovej kategórii do 25 rokov, nezamestnanosť v eurozóne klesla z 21 percent v júni minulého roka na 18,7 percenta. V EÚ zaznamenala pokles z 18,8 percenta na 16,7 percenta. Najnižšia miera nezamestnanosti mladých bola v Nemecku (6,7 %), naopak najvyššia v Grécku (45,5 %, údaje sú za apríl), v Španielsku (39,2 %) a Taliansku, kde dosiahla 35,4 percenta.


Severozápad Austrálie zasiahol cyklón Hilda

SYDNEY. Cyklón Hilda váľal stromy a elektrické vedenia a spôsobil škody na budovách na severozápade Austrálie, ale nie sú hlásené žiadne zranenia. Informovala o tom vo štvrtok austrálska stanica ABC. Cyklón sa vo štvrtok v skorých ranných hodinách prehnal odľahlými oblasťami austrálskych domorodcov južne od pobrežného mesta Broome a bude trvať určitý čas, kým sa tam dostanú pohotovostné zložky a odhadnú škody, uviedol šéf týchto zložiek Glenn Halls. V oblasti okolo mesta Broome vyčíňal v noci na štvrtok vietor s rýchlosťou 128 kilometrov za hodinu a za 24 hodín tam spadlo 292 milimetrov dažďových zrážok. Výpadky elektriny postihli tisíce domácností, ale čaty opravárov väčšinu dodávok v priebehu dňa obnovili, uviedla tlačová agentúra DPA.


Medzinárodní experti hodnotili ústavy SAV, dva z nich patria k špičke

Päť ústavov SAV sa ocitlo v najslabšej kategórii, ich výskumy majú vážne nedostatky.

BRATISLAVA. Slovenská akadémia vied zverejnila výsledky hodnotenia jednotlivých ústavov SAV panelom medzinárodných expertov po posudzovaní odvolaní niektorých organizácií. K medzinárodnej špičke v európskom kontexte patria podľa hodnotenia dva ústavy, a to Ústav etnológie SAV a Ústav polymérov SAV. Naopak, v najslabšej štvrtej kategórii, charakterizovanej výskumom bez pevných základov, ktorý stagnuje či má nedostatky z vedeckého alebo technického hľadiska, sa ocitli Ústav pre výskum srdca SAV, Ústav ekológie lesa SAV, Ústav fyziológie hospodárskych zvierat SAV, Spoločenskovedný ústav SAV a Ústav politických vied SAV. Podstatou hodnotenia bolo porovnávanie kvality práce jednotlivých ústavov SAV. V druhej kategórii, ktorú charakterizuje výskum viditeľný na európskej úrovni, sa ocitlo 30 ústavov SAV. Do tretej kategórie, do ktorej patria ústavy s výskumom s pevným základom a s viditeľnosťou organizácie na národnej úrovni, zaradil medzinárodný panel expertov 20 organizácií. "V našej súhrnnej správe sú aj odporúčania k manažovaniu ústavov, k dlhodobému strategickému plánovaniu a zvýrazneniu multidisciplinarity výskumu,“ pripomenula predsedníčka medzinárodného panelu expertov Marja Makarow. Okrem iného experti ocenili aj spájanie niektorých ústavov SAV do väčších celkov, no s akcentom aj na potrebu ich reorganizácie. Jedno z odporúčaní smeruje aj k vypracovaniu národnej stratégie pre výskum na Slovensku. V nadväznosti na ukončenie procesu hodnotenia vedecké organizácie SAV vypracujú do konca septembra stratégiu svojho výskumu a akčné plány na ďalšie obdobie s prihliadnutím na odporúčania medzinárodných expertov.


DNES PÍŠE ROBERT BIELIK
Svätica temnoty

Svätá Matka Tereza prežívala azda najväčšiu trýzeň, akú môže prežívať ľudská bytosť – trýzeň zo straty zmyslu.

Autor je maliar a básnik Krátko po Nežnej revolúcii v lete 1990 som sa stretol s Matkou Terezou. Bolo to za kurióznych okolností v átriu Nitrianskeho hradu. Úsmev, zopár slov, podanie ruky. Nepatrný zlomok času. Pre drobnú ženu z Kalkaty ničím výnimočný, pre mňa jeden z najsilnejších zážitkov celého života. O niekoľko rokov neskôr som ju chcel navštíviť, no krátko pred mojím príchodom do Kalkaty zomrela. Pamätám si len pyramídu vädnúcich kvetov na jej hrobe a žiarivé oči mladej indickej rehoľníčky, ktorá ma mylne považovala za jej krajana a ochotne sprevádzala po jednom z kalkatských slumov. Pred pár dňami pápež František vyhlásil Matku Terezu za svätú. Pre jej celoživotný vzťah k vydedencom tohto sveta. A napriek množiacim sa hlasom, ktoré videli na tomto vzťahu také či onaké škvrny. O oboch pohľadoch bolo napísané už azda všetko. Pre mňa je kalkatská rehoľníčka zaujímavá v čomsi inom. V roku 2007 vyšla v New Yorku kniha Mother Teresa, Come be My Light, súkromná korešpondencia Matky Terezy, a to napriek jej želaniu, aby všetky listy týkajúce sa jej osobnej intimity boli zničené. Je zvláštne, že editorom knihy je kanadský kňaz Brian Kolodiejchuk, ktorému Vatikán zároveň zveril zodpovednosť za proces jej svätorečenia. Svet sa tak prvý raz dozvedel, že za odhodlaným pohľadom a pokojnou tvárou tejto ženy je vnútorná vyprahnutosť, permanentná neprítomnosť Boha. „Nie je vo mne žiadny Boh, len túžim a túžim po ňom a potom cítim, že on ma nechce, že on tam nie je... miesto v mojej duši, kde by mal byť Boh, je prázdne,“ píše svojmu duchovnému sprievodcovi, rakúskemu jezuitovi Josephovi Neunerovi. To nie je utrpenie koreniace v bolesti prežívanej s kalkatskými chudákmi. Ľahko ho prekonávala altruizmom a ustavičnou činnosťou. To je mnohoročné prežívanie pocitov nihilizmu a prázdnoty bytia. Existenciálna trýzeň, azda najväčšia, akú môže prežívať ľudská bytosť – trýzeň zo straty zmyslu. Spomínanému Josephovi Neunerovi ešte v 60. rokoch napísala: „Ak sa niekedy stanem svätou, určite budem sväticou temnoty.“ No čo, ak je tento druh „temnej“ svätosti dnes, v časoch miliónov svetiel žiariacich z displejov smartfónov, v nekonečnom toku informácií, v ktorom je takmer nemožné zorientovať sa, práve tým najpotrebnejším? Tento text ste mohli čítať vďaka tomu, že platíte za obsah. Vážime si to.


Na hraniciach kladú míny. Mjanmarsko chce brániť Rohingom v návrate

Rohingovia utekajú z Mjanmarska pred násilím do Bangladéša.

DHÁKA. Mjanmarské úrady kladú pozdĺž svojich hraníc s Bangladéšom míny, aby sa utečenci z etnika Rohingov nemohli vrátiť do svojich domovov v Mjanmarsku. Informovala o tom v stredu agentúra Reuters s odvolaním sa na zdroj vo vláde Bangladéša, kam Rohingovia pred násilím vo vlastnej krajine unikajú. Podľa Reuters kladenie nášľapných mín v tesnej blízkosti hraničných zátarás obohnaných ostatným drôtom pokračuje už tretí deň. Nemenovaný bangladéšsky pohraničník okrem toho Reuters informoval, že v utorok došlo v tejto časti spoločnej hranice k najmenej dvom výbuchom. Zranené pri tom boli dve deti. Reuters dodal, že bangladéšska vláda chce dnes Mjanmarsku zaslať protestnú nótu proti zamínovaniu územia v blízkosti svojej hranice. Násilie v Jakchainskom štáte v Mjanmarsku vypuklo ešte 25. augusta, keď povstaleckí bojovníci patriaci k menšine Rohingov zaútočili na zhruba 30 policajných staníc. Mjanmarská armáda následne začala protiútok. Vzájomné potýčky si podľa jej údajov vyžiadali najmenej 400 mŕtvych, prevažne z radov povstalcov. Úrad vysokého komisára OSN pre utečencov (UNHCR) v utorok informoval, že od 25. augusta uniklo pred násilnosťami z Mjanmarska do susedného Bangladéša až 123-tisíc príslušníkov moslimskej komunity Rohingov. Ešte v pondelok pritom UNHCR vydal správu o odhadovaných 87-tisíc utečencoch, ktorí z obavy pred násilnosťami prekročili hranice z Mjanmarska do Bangladéša. Podľa najnovších údajov, ktoré OSN zverejnila dnes, sa však počet rohinských utečencov v Bangladéši blíži už k 150.000. Prudký nárast počtu utečencov - z ktorých mnohí sú chorí alebo zranení -, spôsobil, že zdroje humanitárnych agentúr a spoločností sú už vyčerpané. Mnohí z utečencov nemajú žiadne prístrešky. Zamestnanci humanitárnych agentúr sa im snažia poskytnúť aspoň prístup k pitnej vode, hygienickým zariadeniam a potravinám.


PSA plánuje ukončiť spoluprácu svojej značky Vauxhall s Renaultom

PARÍŽ. Francúzska automobilka PSA Group plánuje ukončiť spoluprácu svojej britskej značky Vauxhall a konkurenčnej automobilky Renault, ktoré v závode v blízkosti Londýna vyrábajú spoločne dodávky. Namiesto toho využije kapacitu tejto továrne pre vlastnú výrobu. Uviedol to zdroj oboznámený so situáciou. PSA sa snaží oživiť britskú značku, ktorú vlani kúpila od amerického koncernu General Motors spolu s Opelom za približne 2,2 miliardy eur. Ukončenie spoločného podnikania s Renaultom by umožnilo PSA naplno využiť závod v Lutone, uviedol zdroj, ktorý nechcel byť menovaný, pretože rozhodnutie ešte nebolo zverejnené. V závode Vauxhallu sa vyrábajú dodávky značky Vuxaro strednej veľkosti na rovnakej platforme ako Renault Trafic. Koncern PSA, výrobca automobilov Peugeot a Citroën, by tam mohol robiť dodávky svojich značiek. Plánovaný odchod Spojeného kráľovstva z Európskej únie (EÚ) kladie zvýšený dôraz na konkurencieschopnosť tovární PSA na Britských ostrovoch, povedal generálny riaditeľ koncernu Carlos Tavares. Vauxhall vyrába v Lutone hlavne dodávky a má tiež továreň v Ellesmere Port, ktorá vyrába modely Astra hatchback a kombi. Zvýšenie výroby v Lutone by bolo dobrou správou pre premiérku Theresu Mayovú, keďže blížiaci sa brexit vyvoláva obavy, že firmy na ostrovoch môžu znížiť počet pracovných miest a presunúť výrobu mimo Británie po jej odchode z EÚ. Aj tarify a iné prekážky obchodu po brexite môžu negatívne ovplyvniť produkciu, pretože najmä v prípade automobiliek sa mnohé komponenty presúvajú z jednej strany Lamanšského prielivu na druhú.


Čítanie na víkend: O trinásťročných matkách a záhadnom čare, ktoré rozdeľuje ľudí

Príbehy dievčat, ktoré otehotneli ako neplnoleté, alebo rozhovor s psychologičkou o sexe, ktorý nás straší. Pozrite si prehľad magazínového čítania.

Helena pôsobí drobno a krehko, nie je ťažké si ju predstaviť v školskej lavici a pri detských hrách. Hoci sa často usmieva, keď rozpráva, trasie sa, mädlí si ruky, občas sa jej zlomí hlas. Na otázku, či ešte verí chlapcom, mužom, odpovedá ticho „už nie“ a pozerá sa pritom do zeme. Patrí k dievčatám, ktoré namiesto tričiek s Hello Kitty, platonických lások a školy riešia plienky, plačúce bábätká a trestné oznámenia. Sú často na základnej škole a mnohé už štúdium nedokončia. Pretože porodili a teraz sa musia starať o dieťa. Hoci celkovo počet neplnoletých mamičiek za posledných 22 rokov na Slovensku mierne klesol, tých najmladších do štrnásť rokov pribúda. Najviac na východe, odkiaľ sú aj príbehy, ktorým je niekedy ťažké uveriť. Ele Rybárovej ich vyrozprávali dievčatá z Dobšinej, ktorá má v štatistikách osobité miesto. To je koniec, otec ma zabije, myslela si, keď na strednej škole otehotnela. Chystala sa na univerzitu a deti ani manžela nechcela. K sobášu ju donútili aj vyhrážkami o adopcii Ako jediná bola ochotná rozprávať pod svojím celým menom. Lucia Domanová z Pezinka má 25 rokov, jej syn Riško má osem. Nie, nepochádza z vylúčenej komunity a práve preto bolo jej skoré tehotenstvo pre jej okolie správou, ktorú trávili len veľmi ťažko. Najprv celé dni plakala. „Macocha, otcova priateľka, ma strašila, že budem mať popôrodné depresie a budem chcieť vyhodiť dieťa z okna.“ K tomu vybavovanie svadby nasilu a dusná atmosféra doma. Ľahké to nemala ani potom. Prvý ju spomenul apoštol Pavol v roku 50 ako mimoriadny dar od Boha. Neskôr pojem oprášil nemecký sociológ Max Weber a na začiatku 20. storočia ňou nazýval „určitú kvalitu ľudskej osobnosti, na ktorej základe sa odlišuje od ostatných ľudí a je obdarený nadpozemskými schopnosťami. Človek obdarený týmito vlastnosťami je považovaný za vodcu.“ Dnes je charizma predmetom vedeckých výskumov, nutnou výbavou politikov, podnikateľov či umelcov a obchodným artiklom samozvaných školiteľov a motivačných lídrov. Všetci rozoberajú tie isté otázky. Prečo je charizmatický len niekto? Čo charizmu vytvára? Dá sa o ňu prísť a čo robiť, keď ju niekto nemá, ale chce ju mať? Je rok 2018 a slovenským mediálnym priestorom otriasla správa, že RTVS si netrúfla odvysielať v celej verzii film Baba z ľadu, za ktorý Zuzana Kronerová získala Českého leva a vzápätí aj Slnko v sieti. Vystrihla z nej sexuálnu scénu, pri ktorej Kronerová použila olivový olej ako lubrikačný gél. Psychologička Hana Ševčíková film videla celý na Českej televízii a rozhodnutiu slovenskej dramaturgie nerozumie. Považuje to za kastráciu. Vysvetľuje, aké priaznivé účinky na nás mohla vystrihnutá scéna mať a čím nám, naopak, zásah televíznej dramaturgie uškodil a čo jej strach o nás odkrýva. "Televízia sa zachovala presne ako egoistickí synovia vo filme," hovorí. Karel Kopfrkingl sa na mŕtve telá pozeral s obdivom a láskou, pre neho boli mŕtve telá rovnako krásne ako živé. Rád ich svojim známym ukazoval, prechádzal od jednej rakvy k druhej a na zosnulých dolaďoval posledné detaily. Vo vrecku mal vždy naporúdzi hrebeň, jemne im prešiel po vlasoch a vzápätí učesal aj seba. Čím skôr duša vyletí do éteru, tým lepšie, hovoril. Čím skôr sa človek obráti na prach, tým skôr sa vyslobodí z tela a utrpenia, sľuboval. Chválil sa, že spopolnenie trvá len hodinu pätnásť minút, dokonca bol presvedčený, že raz sa nájde taká technológia, aby sa ľudské telá dali spaľovať hromadne aj oveľa rýchlejšie. Film Spalovač mrtvol bol pre režiséra Juraja Herza osudový. Je jeden z najlepších, aké vôbec kedy v českej a slovenskej kinematografii vznikli.


Obchodné registre a ďalšie evidencie sa majú prepojiť

Smernica doplnila staršie predpisy, pokiaľ ide o prepojenie registrov.

BRATISLAVA. Prepojiť systém slovenského obchodného registra s inými obchodnými registrami alebo evidenciami. To je jeden z cieľov návrhu novely zákona o obchodnom registri, ktorý schválili poslanci Ústavnoprávneho výboru a odporučili právnu normu odobriť aj na májovom zasadnutí pléna. Legislatívnu zmenu pripravilo ministerstvo spravodlivosti. Slovensko reaguje právnou úpravou na smernicu Európskeho parlamentu a Rady EÚ z 13. júna 2012. Smernica doplnila staršie predpisy, pokiaľ ide o prepojenie centrálnych registrov, obchodných registrov a registrov spoločností. Priniesla povinnosť zavedenia systému ich prepojenia, ako aj povinnosť zverejňovania informácií o zapisovaných údajoch a poskytovania uložených listín v elektronickej podobe. "Právny poriadok v súčasnosti nedisponuje právnou úpravou, ktorá by umožňovala prepojenie systému obchodného registra na Slovensku s inými obchodnými registrami alebo evidenciami, ako aj umožňovala vzájomnú výmenu zapisovaných údajov alebo poskytovanie uložených listín cez jednotný systém prepojenia takýchto registrov, ktorý by bol prístupný vo všetkých jazykoch EÚ," odôvodnilo ministerstvo. Okrem zavedenia systému prepojenia centrálnych registrov, obchodných registrov a registrov spoločností novela rieši aj otázku zverejňovania zapisovaných údajov a poskytovania uložených listín aj prostredníctvom systému prepojenia registrov v elektronickej podobe. Umožní tiež vykonanie výmazu podniku zahraničnej osoby alebo organizačnej zložky podniku zahraničnej osoby na základe oznámenia zahraničného obchodného registra alebo inej evidencie prostredníctvom systému prepojenia registrov. Taktiež zverejňovanie informácií prostredníctvom systému prepojenia registrov pri cezhraničnom zlúčení alebo cezhraničnom splynutí, pri ktorom je nástupníckou spoločnosťou slovenská zúčastnená spoločnosť.


Sparta šokovala Európu, v Prahe skandovali meno dočasného trénera

O dva góly víťazov sa zaslúžil útočník Václav Kadlec.

PRAHA . O najväčšiu senzáciu 2. kola hlavnej fázy Európskej ligy UEFA vo futbale sa vo štvrtok večer postarali hráči Sparty Praha. Na domácom trávniku zdolali tretí tím talianskej Serie A Inter Miláno 3:1. O dva góly víťazov sa zaslúžil útočník Václav Kadlec, tretí pridal Mario Holek. O jediný úspešný zásah hostí sa postaral Rodrigo Palacio. "Dááávid Holoubek!!!." Takto skandovala Letná po zápase meno dočasného trénera domáceho mužstva. Ten zažil premiéru pri tíme dospelých, keď po blamáži v ligovom derby so Slaviou (0:2) skončil po minulom víkende pri kormidle tréner Zdeněk Sčasný. A tak dôveru proti Interu dostal jeden z jeho asistentov David Holoubek, ktorého hlavnou náplňou práce v Sparte je trénovanie staršieho dorastu. Úspech pražského klubu proti Interu je o to prekvapujúcejší, že zo zdravotných dôvodov chýbala až šestica hráčov (Zahustel, Costa, Rosický, Vácha, Šural a Mareček). Holoubek siahol pri zostavení základnej jedenástky po mladých hráčoch, v zálohe bol najstarší 24-ročný Martin Frýdek. V štvorčlennej stredovej formácii mu dobre sekundovali 21-roční futbalisti Daniel Holzer s Alešom Čermákom a 20-ročný Michal Sáček. "Rád pracujem s mladými hráčmi a nemám strach ich dať do ťažkých zápasov. Poznám ich a viem, čo vedia," tlmočil v tejto súvislosti slová 36-ročného trénera server isport.cz."Zažívam príjemné pocity, ťažko sa to popisuje. Musím ale povedať, že je to dosť návykové, chcel by som si to zopakovať," reagoval Holoubek na tlačovke na svoju víťaznú premiéru. Svoj tím koučoval veľmi temperamentne spoza postrannej čiary. Radosť po zápase neskrýval ani dvojgólový strelec Václav Kadlec: "Trochu som bol prekvapený, ako sme dominovali. Pred zápasom by som nepovedal, že vyhráme 3:1 a Inter bude mať len jednu šancu v stretnutí." Kadlec dal dva rýchle góly počas prvých 25 minút duelu a zaskočený Inter dokázal znížiť až v 71. minúte zásluhou Palacia. Posledné gólové slovo patrilo domácemu Holekovi v 76. minúte. Hostia dohrávali zápas od 75. minúty bez vylúčeného Andreu Ranocchiu (druhá žltá karta).Sparta odčinila prehru z 1. kola zápasu Európskej ligy na pôde Southamptonu (0:3) a pripísala si na svoje konto prvé tri body v K-skupine. Po štyroch rozpačitých zápasoch hrali jej hráči s obrovským nasadením a bojovnosťou.Sklamaný bol tréner milánskeho Interu Frank de Boer. "Začali sme veľmi zle, k zápasu sme pristúpili hrozne. S profesionálnym prístupom to nemalo nič spoločné," citoval holandského kouča portál idnes.cz. "To však neznižuje výkon Sparty," dodal tréner. Milánsky gigant prehral v Európskej lige už druhýkrát za sebou, keď pred dvoma týždňami podľahol doma Hapoelu Beer Ševa. V skupine je tak posledný, bez zisku bodu a so skóre 1:5.


Hackeri napadli HBO, údajne ukradli scenár ku Game of Thrones

Hackeri údajne odcudzili 1,5 terabajtov dát. Niektoré filmy a scenáre už zavesili na internet.

NEW YORK. Káblová televízia HBO informovala, že hackeri ukradli niektoré jej dáta týkajúce sa programu vysielania. Server týždenníka Entertainment Weekly napísal, že sa im podarilo ukradnúť aj scenár k ešte neodvysielanému dielu Game of Thrones . Televízia HBO, ktorá je súčasťou mediálnej spoločnosti Time Warner, odmietla spresniť podrobnosti k ukradnutým informáciám. Správy, že medzi napadnutými dátami sú aj neodvysielané diely seriálov a scenáre, televízia odmietla komentovať s tým, že prebieha vyšetrovanie. Entertainment Weekly napísal, že hackeri odcudzili 1,5 terabajtov dát a už na internet umiestnili ešte neodvysielané diely seriálov Hráči, Izba 104 a tiež scenár ku Game of Thrones, ktorý má byť odvysielaný budúci týždeň. Seriál beží už siedmym rokom a skončiť sa má budúci rok. Aj agentúra Reuters napísala, že v nedeľu dostala e-mail od osoby, ktorá tvrdila, že ukradla dáta HBO, vrátane Game of Thrones.


Strategický park pri Nitre, kde má stáť Jaguar, sa zmenší

Park sa zmenší o vyše 27-tisíc štvorcových metrov.

BRATISLAVA. Strategickému parku v Nitre, kde stavia svoj závod automobilka Jaguar Land Rover, sa zmení výmera, na ktorú dostal osvedčenie o významnej investícii. Návrh na zmenu osvedčenia, ktorý predložil minister hospodárstva Peter Žiga (Smer) na základe žiadosti spoločnosti MH Invest, schválila vláda. Park sa zmenší o vyše 27-tisíc štvorcových metrov (m2). "My sme v čase, keď sa pripravovala tá investícia, keď sa vyhlásila za strategickú, alebo získala štatút strategickej investície, označili nejaké územie a vtedy ešte nebola známa a jasná detailná infraštruktúra, ktoré parcely postihne a nepostihne. Dnes sa to vyprecizovalo a povedalo sa, že asi 273-tisíc m2 nie je potrebné ani vykupovať, ani nie je potrebných v rámci tohto parku," uviedol Žiga po rokovaní vlády s tým, že tieto pozemky ešte neboli vykúpené. MH Invest, ktorá je stopercentnou dcérskou spoločnosťou ministerstva dopravy, zabezpečuje pre stavbu strategického parku prípravu územia. Osvedčenie o významnej investícii schválila vláda v júli 2015. Firma požiadala o zmenu osvedčenia 4. januára tohto roka. "Keďže postupným uskutočňovaním stavby žiadateľ zistil, že mnohé pozemky, na ktoré sa vzťahujú vydané osvedčenia, nie sú pre ďalšiu realizáciu stavby potrebné a nebudú žiadnym spôsobom v rámci strategického parku Nitra využité, žiadateľ navrhuje vypustiť z osvedčení pozemky s celkovou výmerou 692.022 m2," píše sa v predkladacej správe k návrhu. Zároveň sa do osvedčení doplnia pozemky s celkovou výmerou 418.738 m2.


Albánci v dohrávanom zápase vyhrali

Stretnutie kvalifikácie MS 2018 Albánsko - Macedónsko museli v pondelok pre hustý lejak prerušiť.

ŠKODRA. Futbalisti Albánska zvíťazili v utorňajšom dohrávanom zápase G-skupiny kvalifikácie MS 2018 nad Macedónskom 2:1. Duel sa dohrával až na druhý deň popoludní po tom, ako ho musel hlavný rozhodca Hüseyin Göcek v 77. minúte predčasne ukončiť za remízového stavu 1:1. Dôvodom bol prudký lejak, ktorý sa prehnal mestom Škodra a vytopil hraciu plochu štadióna Lora Boriciho. Albánci viedli v balkánskom derby od 9. minúty po presnom zásahu Armanda Sadikua, hostia vyrovnali šesť minút po výmene strán zásluhou Egzijana Alioskiho. V 89. minúte zariadil triumf Albánska Bekim Balaj. Albánci, ktorí sa predstavili na EURO 2016 vo Francúzsku, dosiahli v treťom vzájomnom súboji s Macedónskom prvé víťazstvo. Predošlé dva prípravné zápasy prehrali. Albánsko - Macedónsko 2:1 (1:0) Góly: 9. Sadiku, 89. Balaj - 51. Alioski


Vstup Chorvátska do eurozóny by spríjemnil pobyt dovolenkárom

Chorvátsko sa radí medzi najvyhľadávanejšie krajiny, kde Slováci míňajú najčastejšie.

BRATISLAVA. Vstup Chorvátska do eurozóny by dovolenkárom ešte viac spríjemnil ich pobyt v krajine. Zo štatistík Eurostatu totiž vyplýva, že Chorvátsko navštevujú v lete najčastejšie Nemci, Slovinci a Rakúšania. Teda turisti zvyknutí platiť spoločnou európskou menou. Chorvátsko je zároveň druhou najpopulárnejšou krajinou pre slovenských dovolenkárov, hneď po Česku. Slováci najčastejšie z prímorských krajín platia v Chorvátsku. Dokazujú to aj dáta Poštovej banky. "Klienti banky si vlani od júna do septembra vybrali z bankomatu alebo zaplatili kartou sumu prevyšujúcu milión eur. Z toho väčšinu, takmer 790 tisíc, zaplatili dovolenkári kartou, zvyšok vyberali ako hotovosť z bankomatu," povedala pre agentúru SITA hovorkyňa Poštovej banky Lýdia Žáčková.ČSOB uviedla, že Chorvátsko sa v ich štatistikách radí medzi top tri krajiny, v ktorých Slováci využívajú svoje platobné karty najčastejšie, hneď po Česku a Rakúsku. "Spomedzi celkového objemu platieb, ktoré vlani v lete realizovali za hranicami klienti ČSOB, zostalo necelých 14 percent práve v Chorvátsku. Jednoducho povedané, nechali tam zhruba každé siedme dovolenkové euro. Na túto krajinu pripadal aj zhruba každý desiaty zahraničný výber hotovosti z bankomatu, v priemernej výške 148 eur," skonštatovala hovorkyňa ČSOB Anna Jamborová.Hotovosť je lepšie vyberať priamo v dovolenkovej destinácii. Výmenný kurz, ktorý banka používa na prepočet kartových transakcií v inej mene ako eurách, je výhodnejší ako výmenný kurz pri nákupe valút v hotovosti pri prepážke banky. Najlepšie je vybrať si peniaze na jedenkrát a neplatiť opakované poplatky. Podľa dát Poštovej banky si zamieňajú ľudia pred dovolenkou v priemere 200 eur. Najčastejšie ide o zámenu eur za chorvátske kuny. Ak sa Chorvátsku podarí splniť všetky potrebné podmienky, bude dodržiavať konvergenčné kritériá a zrealizuje nevyhnutné reformy, od roku 2023 by tak bola dovolenka v tejto krajine pre našincov opäť o niečo jednoduchšia. Výmena kuny za euro by Slovákov podľa Jamborovej jednoznačne odbremenila od potreby prepočítavania či vyhľadávania zmenární s najvýhodnejším kurzom pre turistov. Prijatie eura podporuje podľa prieskumu chorvátskej centrálnej banky 52 percent miestnych, zatiaľ čo 40 percent je proti.


V porovnaní so zvyškom eurozóny sú náklady na verejný dlh Talianska vyššie.

RÍM. Talianska centrálna banka varovala vládu pred prehĺbením deficitu verejných financií krajiny. "Obmedziť sa na hľadanie dočasnej podpory zvýšením deficitu verejných financií by sa mohlo ukázať menej než efektívne, dokonca kontraproduktívne, ak to povedie k zhoršeniu finančných podmienok a dôvery domácností a firiem," konštatovala banka. Talianska centrálna banka to uviedla vo výročnej správe, ktorú zverejnila v piatok. Informoval o tom portál cnbc.com."V porovnaní so zvyškom eurozóny sú náklady na verejný dlh Talianska vyššie a ekonomický rast krajiny je nižší," upozornila centrálna banka. Varovanie centrálnej banky prichádza v čase výrazného napätia medzi talianskou vládou a Európskou komisiou, ktorá dozerá na fiškálnu politiku Európskej únie. Brusel tento týždeň poslal talianskej vláde list so žiadosťou o vysvetlenie, prečo sa verejný dlh krajiny neznížil.


Pochod futbalových fanúšikov obmedzil dopravu v Bratislave

Mestská hromadná doprava premávala mimo cestovných poriadkov.

BRATISLAVA. Premávka mestskej hromadnej dopravy (MHD) cez Trnavské mýto v Bratislave sa po obmedzení pomaly obnovovala. Informuje o tom Dopravný podnik Bratislava (DPB) na sociálnej sieti. Dôvodom bol pochod fanúšikov gréckeho futbalového klubu PAOK Solún na večerný zápas na štadióne Tehelné pole. Premávať pomaly začali električky, v prevádzke by už mali byť aj autobusy na linke 68 a trolejbusové linky 201 a 209. "Treba počítať s premávkou mimo cestovných poriadkov z dôvodu vysokých meškaní. Linky jazdiace cez Trnavskú cestu stále nepremávajú.," informoval Dopravný podnik Bratislava (DPB) na sociálnej sieti. V hlavnom meste sa vo štvrtok o 21.00 h v rámci play off Európskej ligy začal futbalový zápas medzi klubmi Slovan Bratislava a PAOK Solún.


Bratislavskí sudcovia odsudzujú korupčné správanie v justícii

Rada Krajského súdu v Bratislave prijala uznesenie.

BRATISLAVA. Sudcovská rada Krajského súdu (KS) v Bratislave odsudzuje korupčné správanie a akékoľvek ovplyvňovanie rozhodnutí v súdnictve, ktoré považuje za absolútne neprijateľný stav. Uvádza to v uznesení, ktoré prijala. Súčasný stav je v príkrom rozpore s riadnym plnením povinností sudcu, ako aj riadnym fungovaním dôveryhodnosti súdnictva, uvádza sa vo vyhlásení, ktoré TASR poskytla predsedníčka Sudcovskej rady KS v Bratislave Zuzana Molnárová. "Prípadné pochybenie jednotlivcov nie je možné vzťahovať na všetkých sudcov a na súdnictvo ako celok, keďže v justícii významne prevažujú sudcovia, ktorí svoju prácu vykonávajú svedomito a zodpovedne, a preto si zaslúžia dôveru verejnosti," dopĺňa vyhlásenie. Sudcovská rada KS v Bratislave zároveň zastáva stanovisko, že je na orgánoch činných v trestom konaní, aby podozrenia z trestnej činnosti čo najskôr vyšetrili z dôvodu vyvodenia prípadnej trestnej zodpovednosti voči jednotlivým sudcom. K viacerým výzvam sudcov z celého Slovenska voči ich podozrivým kolegom sa pripája aj sudcovská rada Okresného súdu Bratislava II. „Podozrenia z korupcie sudcov, respektíve zasahovania do nezávislosti sudcov považujeme za nezlučiteľné s výkonom funkcie sudcu, od takéhoto konania sa jednoznačne dištancujeme," uviedla rada okresného súdu. Informácie podľa nej vrhajú zlé svetlo na celú justíciu, paušalizujú sa na všetkých sudcov bez rozdielu. "Považujeme za nevyhnutné zákonným spôsobom vyvodiť zodpovednosť voči jednotlivým sudcom, ktorí pri výkone svojej funkcie mali postupovať v hrubom rozpore s etickým kódexom sudcu a nevnímať zlyhanie jednotlivcov ako zlyhanie celého systému justície,“ uviedla rada. Na základe medializovaných informácií komunikácie sudcov Okresného súdu Bratislava I a Bratislava III, ako aj KS v Bratislave s obžalovaným podnikateľom Marianom Kočnerom bol im buď prerušený po disciplinárnych návrhoch výkon funkcie sudcu, alebo sami o to požiadali.


Budúcnosť patrí ženám, vyhlásila Hillary Clintonová

Clintonová to uviedla vo videoposolstve, ktorým otvorila konferenciu MAKERS v Kalifornii.

WASHINGTON. Neúspešná americká prezidentská kandidátka Hillary Clintonová vo svojom prvom verejnom vystúpení od inaugurácie prezidenta Donalda Trumpa odkázala ženám a dievčatám, že "budúcnosť patrí ženám". Hoci sa bývalá ministerka zahraničných vecí zúčastnila 20. januára na Trumpovej inaugurácii, od svojej volebnej prehry s ním sa zdržiavala skôr v ústraní. "Napriek všetkým výzvam, ktorým čelíme, som naďalej presvedčená, že budúcnosť patrí ženám," uviedla v utorok vo videoposolstve, ktorým otvorila konferenciu MAKERS v Kalifornii. Konferencia predstavuje "príbehy žien a oslavuje životne dôležité úlohy žien v minulosti, súčasnosti a budúcnosti našej krajiny", uvádza sa na webovej stránke MAKERS. "Potrebujeme silné ženy, ktoré vystúpia z davu a prehovoria. Potrebujeme vás, ktoré budete odvážne a smelo (ostatných) povediete," dodala Clintonová. Vyzdvihla úspech ženských pochodov vo svete po inaugurácii Trumpa. Kritici sa obávajú, že nový šéf Bieleho domu by mohol obmedziť práva žien a menšín. "Tak prosím, buďte príkladom pre každú ženu a dievča, ktoré sa obávajú, čo prinesie budúcnosť, a kladú si otázku, či naše práva, príležitosti a hodnoty prežijú. Pamätajte si: vy ste hrdinkami a tvorkyňami dejín, tými, ktoré búrajú bariéry budúcnosti," dodala.


Hlasovanie o prímerí v Sýrii sa odkladá, Rusko v konflikte žiada len humanitárnu pauzu

Ruský postoj nie je prekvapením, Rusko je totiž jednou zo strán konfliktu v Sýrii.

NEW YORK. V Bezpečnostnej rade Organizácie Spojených národov (BR OSN) museli v piatok odložiť hlasovanie o vyhlásení prímeria v Sýrii. S textom rezolúcie, ktorá predpokladá, že prímerie vstúpi do platnosti do 72 hodín po jej prijatí, malo problém Rusko. Ruský veľvyslanec v OSN Vasilij Nebenzia označil návrh 30-dňového prímeria za "nerealistický" a namiesto neho navrhol 30-dňové obdobie, ktoré by nebolo prímerím, ale nazývalo by sa "humanitárna pauza". BR OSN by podľa Nebenziu navyše mali vyzvať bojujúce strany v Sýrii, aby ukončili boje nie okamžite, ale "najskôr, ako je to možné". Ruský postoj nie je prekvapením, Rusko je totiž jednou zo strán konfliktu v Sýrii, kde bojuje po boku sýrskeho prezidenta Baššára al-Asada. Jeho vojská v novej ofenzíve, ktorá sa začala minulú nedeľu, podľa posledných údajov britskej mimovládnej organizácie Sýrske observatórium pre ľudské práva zabili už 462 obyvateľov východných predmestí sýrskej metropoly Damask. Pozorovatelia navyše predpokladajú, že po masívnom bombardovaní oblastí, ktoré doteraz ovládala protiasadovská opozícia, bude nasledovať aj pozemný útok. Postoj Ruska sa zatiaľ nepodarilo zmeniť ani nemeckej kancelárke Angele Merkelovej a francúzskemu prezidentovi Emmanuelovi Macronovi, ktorí v piatok podľa agentúry AP napísali spoločný list ruskému prezidentovi Vladimirovi Putinovi a žiadali ho v ňom, aby Moskva prijatie rezolúcie o prímerí v BR umožnila. BR OSN sa k tejto otázke opätovne stretáva v sobotu napoludnie, teda o 18:00 SEČ.


Českých exekútorov inšpiruje princíp náhodného prideľovania exekúcií

Ministerka spravodlivosti Lucia Žitňanská prijala šéfku českých exekútorov Pavlu Fučíkovú.

BRATISLAVA. Českých exekútorov inšpiruje Slovensko. Ocenili princíp náhodného prideľovania exekúcií, ktorý v rámci zmien Exekučného poriadku zavádza slovenské ministerstvo spravodlivosti. Pozitívne výsledky by mohli byť podľa prezidentky Exekútorskej komory Českej republiky (EKČR) Pavly Fučíkovej významným argumentom v prospech zavedenia tohto princípu aj v Česku. Fučíková to uviedla počas dnešnej návštevy Slovenska. "Veľmi pozorne sledujeme vývoj na Slovensku v súvislosti s novelou Exekučného poriadku. Princíp náhodného prideľovania exekúcii a miestnej príslušnosti exekútorov by sme veľmi radi videli aj v Českej republike," citovala Fučíkovú Slovenská komora exekútorov (SKE). Šéfku českých exekútorov v utorok prijala ministerka spravodlivosti Lucia Žitňanská (Most-Híd). Fučíková sa zaujímala o dôvody zavedenia novinky. "V Českej republike spolupracujeme v tejto oblasti s justičnými kapacitami i neziskovými organizáciami a sme presvedčení, že bez podobnej systémovej zmeny sa nedokážeme zbaviť defektov, ktoré súčasná podoba exekúcií prináša," uviedla Fučíková. Argumenty odporcov miestnej príslušnosti sú pritom podľa nej v oboch krajinách rovnaké. "Najväčšími odporcami sú veľkí veritelia ako banky či poisťovne, pre ktoré spravidla pracujú najväčšie exekútorské úrady. Podľa jednej štúdie až 80 percent českých exekúcií končí na 20 percentách úradov. Medzi jednotlivými úradmi sú pritom obrovské disproporcie," zhrnula situáciu v Česku Fučíková. Český minister spravodlivosti Robert Pelikán vidí, na rozdiel od Žitňanskej, riešenie v zániku veľkej časti exekútorských úradov. Prezident Slovenskej komory exekútorov Miroslav Paller vyjadril radosť nad skutočnosťou, že nová zákonná úprava pôsobenia slovenských súdnych exekútorov je inšpiráciou pre českých kolegov. "O zavedenie náhodného prideľovania, ako zásadného protikorupčného nástroja sme dlho bojovali. Dnes je našou základnou úlohou pripraviť všetky úrady na nové podmienky, aby si pri náhodnom prideľovaní vedeli odborne, personálne i materiálne zastať svoju úlohu," povedal Paller. Novela exekučného poriadku má skoncovať s donekonečna otvorenými exekučnými konaniami, odbremeniť súdy od exekučnej agendy, a tým zlepšiť prístupu k spravodlivosti. Je súčasťou reformného balíka, s ktorým prišla ministerka spravodlivosti Žitňanská. Zmeny začnú platiť od apríla, ich zavedenia sa obáva napríklad súkromná zdravotná poisťovňa Dôvera. Tá upozornila na možný nižší výber nezaplatených pohľadávok na zdravotnom poistení. Spravodlivosť a nestrannosť konania má zabezpečiť výber exekútora, ktorý bude náhodný. Zaradení do neho budú môcť byť iba tí, ktorí splnia isté podmienky: v predošlých exekúciách budú musieť mať uhradené záväzky voči oprávneným a ich úrad bude musieť byť aj materiálno-technicky a personálne vybavený podľa zadefinovaných podmienok. SKE bude preverovať a garantovať, že exekútorské úrady spĺňajú tieto podmienky.


Kiska: NATO musí ukázať, že v ohrození je pripravené zakročiť

NATO musí podľa slovenského prezidenta ukázať pripravenosť pri ohrození ktoréhokoľvek člena.

VARŠAVA. Severoatlantická aliancia (NATO) musí jasne ukázať pripravenosť, ale hlavne akčnosť pri použití článku 5 pri ohrození ktoréhokoľvek člena Aliancie. Zhodli sa na tom prezidenti Bukureštskej deviatky (B9) vo Varšave. Po stretnutí o tom informoval médiá slovenský prezident Andrej Kiska. Článok 5 hovorí, že akýkoľvek útok proti jednému alebo viacerým členským štátom sa bude považovať za útok proti všetkým. Zároveň skonštatovali, že z pohľadu vzťahov k Rusku sa nezmenilo nič k lepšiemu. "Pokračujúce aktivity na Ukrajine, to, čo sa deje v Sýrii. Hybridná vojna, ktorú vedie Rusko proti nám, stále pokračuje, a preto nie je dôvod meniť nejako náš postoj," konštatoval. Priznal, že prezidenti krajín potvrdili, že ich občania majú strach z Ruska a z toho, čo sa deje na ich hraniciach. "Boja sa, že scenár, ktorý sa udial na Ukrajine s Krymom, sa môže zopakovať aj v ich krajinách. Obyvatelia si kladú otázku, ako rýchlo dokáže Severoatlantická aliancia zareagovať v prípade, ak by sa Rusko rozhodlo zopakovať scenár z Ukrajiny a z Krymu," konštatoval prezident. NATO musí podľa Kisku ukázať pripravenosť konať. Formát B9 pokladá za veľmi užitočný. "Svet sa vyvíja, veci sa menia, skoro dennodenne vnímame nové posolstvá, nové správy, a je dôležité sa informovať, porozprávať sa o tom, s akými postojmi prídeme, čo nového sa v jednotlivých krajinách deje a ako vnímame spoločne situáciu vo svete," konštatoval. V otázke samotnej Aliancie sa hlavy štátov zhodli na tom, že musia zostať jednotné. "Musíme zostať jednotní a jasne ukázať celému svetu, že sme pripravení brániť sa, postaviť sa za ktorúkoľvek krajinu Severoatlantickej aliancie, ak by bola napadnutá," vyzdvihol. Prezidenti taktiež diskutovali o tom, ako v rámci Európy budovať spoločnú obranu ako neoddeliteľnú súčasť NATO. Venovali sa i Ukrajine. "Všetci, ktorí sme sedeli za týmto stolom sme vyjadrili podporu Ukrajine. Počítame s nimi, pokiaľ jej občania budú chcieť, vo všetkých európskych inštitúciách," dodal. Andrej Kiska bol rád, že mohol v mene Slovenska deklarovať to, čo potvrdila vláda - že "do roku 2024 dosiahneme obranný rozpočet vo výške dvoch percent z nášho HDP". "Dnes tento záväzok žiaľ viac ako polovica štátov NATO neplní, ale som veľmi rád, že každý o tom začína veľmi intenzívne uvažovať, aj tu za týmto stolom," uzavrel. B9 združuje členské krajiny NATO a EÚ ležiace na východnom okraji týchto zoskupení (Vyšehradskú štvorku, pobaltské štáty, Rumunsko a Bulharsko). Lídrami tohto neformálneho zoskupenia krajín sú predstavitelia Poľska a Rumunska. Prvýkrát sa zoskupenie stretlo na úrovni hláv štátov v Bukurešti v novembri 2015. Odvtedy sa okrem stretnutí na úrovni hláv štátov konali i stretnutia zástupcov národných parlamentov, ministrov zahraničných vecí a obrany. Cieľom piatkových rokovaní bolo skoordinovať pozície členských krajín na východnej hranici pred nadchádzajúcim samitom NATO, ktorý sa uskutoční v Bruseli (11.-12. júla), a potvrdiť jednotné pozície k hlavným témam summitu. Prezident Kiska sa po stretnutí zúčastnil spomienkového podujatia pri príležitosti 100. výročia nezávislosti Poľska. Na ňom odovzdal v Belvedérskom paláci poľskému prezidentovi Andrzejovi Dudovi dar - list generála Milana Rastislava Štefánika z roku 1919. Andrej Kiska ukončil návštevu Poľska v piatok večer.


Ich súperkami budú Češky. Slovenské volejbalistky si zahrajú baráž o ME

Slovenky zdolali Portugalčanky a zaistili si účinkovanie v baráži. V nej sa pobijú o postup na európsky šampionát.

ROVINJ. Slovenské volejbalové reprezentantky prenikli do barážovej III. fázy kvalifikácie o postup na budúcoročné majstrovstvá Európy do Azerbajdžanu a Gruzínska. Svoju účasť v baráži spečatili ziskom druhého setu vo svojom nedeľňajšom záverečnom vystúpení proti Portugalčankám na druhom turnaji D-skupiny v chorvátskom meste Rovinj v rámci II. fázy kvalifikácie. Slovenky napokon zvíťazili 3:1 (19, 14, -18, 17) a v tabuľkovom poradí svojej skupiny obsadili druhú priečku, ktorá znamená baráž. Chorvátky ako suverénky D-skupiny si už v piatok zabezpečili priamy postup a účasť na kontinentálnom šampionáte 2017. Zverenky Mareka Rojka získali v D-skupine dvanásť bodov s bilanciou štyri víťazstvá, dve prehry. Súperom Slovenska v októbrovom barážovom dvojzápase (systémom doma - vonku v termíne 1. - 9. 10.) bude Česko, druhý tím F-skupiny. Slovenky odohrajú prvý súboj na palubovke svojich protivníčok a odvetu v Poprade.  Slovenské reprezentantky sa medzi európskou elitou predstavili naposledy v roku 2009 v Poľsku - záverečné turnaje ME v rokoch 2011, 2013 aj 2015 im tesne ušli. Marek Rojko, tréner SR: "Som spokojný so splneným cieľom. Vedeli sme, že na Izrael a Portugalsko máme. Mrzí ma, že úvod bol veľmi nervózny. Na začiatku prvého setu som sa rozhodol družstvo upokojiť, potom sme to zvládli. Úvod tretieho setu bol ležérny, vo štvrtom dievčatá spozorneli a dohrali to tak, ako to malo byť. Silu Chorvátska musíme všetci prijať a pripravovať sa na baráž. Ideme do nej po tretí raz v sérii; družstvo nazbieralo v ostatných rokoch dosť skúseností. Zo zápasu vonku potrebujeme nejaký bod." Jaroslava Pencová, blokárka SR: "Hlavné je, že sme zvíťazili a ideme do baráže. To bol náš cieľ, splnili sme ho, aj keď nie po optimálnom výkone. Na začiatku bolo vidno, že sme nervózne, spravili sme veľa chýb. S Bieloruskami sme hrali v Európskej lige, ale majú teraz iné hráčky, tréneri nás určite na baráž pripravia."  Nedeľňajšie výsledky: Izrael - Chorvátsko 1:3 (-26, -15, 24, -24)  Slovensko - Portugalsko 3:1 (19, 14, -18, 17) 97 min, rozhodovali: Markov (Rus.) a Koutsoulas (Gréc.), 50 divákov Zostava a body SR: Koseková 5, Radosová 14, Hrončeková 10, Crkoňová 18, Drobňáková 12, Pencová 11, libero Valachová (Kuciaková, Dudová, Šmitalová 1, Salanciová)  Pozn.: Prvým kritériom pre určenie poradia je počet dosiahnutých víťazstiev, následne počet získaných bodov, pomer získaných a prehratých setov, pomer získaných a prehratých lôpt a výsledky vzájomných zápasov. Zostávajúci nedeľňajší program D-skupiny:Izrael - Chorvátsko (20.00)